text:
-
Aba Shell batandise okuddiza abantu - 2 hours ago
-
Emirimu egikolebwa mu Kisenyi giigino - 2 hours ago
-
Abatuuze balaajana lwa ttaka - 2 hours ago
-
Ab’ebijambiya bafumise abooluganda - 2 hours ago
-
Abakyala ba NRM beemulugunya - 2 hours ago
-
Supreme Muufti alambudde ebifo ebiwera - 2 hours ago
-
Enneyisa y’ababeera mu kisenyi - 2 hours ago
-
Okusolooza emisolo gy’amayumba - 2 hours ago
-
Omusuubuzi afiiridde mu kabenje; - 3 hours ago
-
Ow’emyaka 7 afiiridde mu kidiba - 3 hours ago
Ekkanisa Bagikwasizza Ekizimbe Kyayo
Kampuni ebadde ezimba ekizimbe ky’ekkanisa ya Uganda eky’ebyebusuubuzi ki Church House, leero lw’ekiwaddeyo mu butongole eri abakulembera ekkanisa ya Uganda.
Ebisumuluzo by’ekizimbe bikwasiddwa ssaabalabirizi w’ekkanisa ya Uganda Stanley Ntagali, ategeezezza nti ekkanisa esuubira okuyingiza akakadde ka doola nga kamu n’ekitundu n’okusukkamu buli mwaka ng’eza kuno z’e ssiringi ng’obuwumbi mukaaga.


c: text/html

text:
Bya Musasi waffe
OMUYIMBI David Lutalo yalina omukazi, omuvubuka gwe yajja mu kyalo Benzie n’abatabula. Ne Chris Evans azze aganza abakazi kyokka bonna bamumenye omutima nga kati ali mu kunyiga biwundu n’eyasembayo omugagga yamumubbako n’amukuba embaga.
Bwe baasisinkanye nga banyumya ku bulamu bwabwe obw’obufumbo, baagenze okulaba nga balina bingi bye bafaanaganya kyokka ng’ekisinga okubagatta be bakazi okubamenya emitima olwo buli omu n’abuuza munne nti omukwano gwange nguwe ani?
Gye byaggweeredde nga bakoze oluyimba lwe batuumye ‘Nguwe ani?’.
Chris Evans: Mu kitundu kye agamba nti: abawala si beesigwa, balimba, babonyabonya abasajja ng’ate tebalina ngeri gye beerwanako. Babakuba kibooko kyokka nga tebasobola kuloopa nga batya okubasiba.
Ayongerako nti yalina omuwala n’amwagala n’omutima n’aguwaayo, ssente n’amuwa kyokka omugagga n’amutwala. Ekimuluma nti abawala b’omu kyalo n’ekibuga bonna be bamu ne yeebuuza nti lwaki ajjula n’atalya.
Yategeezezza nti bwe yafuna omulala naye ne bamutwala kubanga yali kikwangala nga yeewuunya lwaki alina omukisa mu bakazi ab’embaliga.
Baafuna babeera beegonzagonza so nga ba genero mu bwenzi era eby’abakazi yabivaako yeebeera eyo yekka.
Ate David Lutalo: agamba nti omukazi nga waakamufuna taba na buzibu, omuyita ayitaba, emize gye abeera agikwekereza nga yeerungiya nga yenna abeera nga malayika.
Bwe wayitawo ebbanga atandika kuwenyuka, ayogera atulika ng’emberenge, akomawo atomera amalebe ng’olwo n’omwenge gumukutte emimwa n’ebigere.
Ali ku ssimu akuba n’obukule nga n’olungereza ayogera nti ‘‘I can stay without you’’.
CHRIS EVANS OKIKOLA OTYA?
Agamba nti engeri omuziki gye gugenda gukaluba, yaddayo okusoma essomo ly’okubala ebitabo (CPA) ng’ali mu mwaka gwakubiri. Kuno agattako okulunda enkoko n’okulima ng’abikolera Nakasongola. Alina n’ebintu ebirala ng’amayumba g’abapangisa era akubiriza abantu okwekubiriza okutereka embeera obutabanyiga.

robotstxt: allowed

filter: keep


text:
Ministry y’eby’obulamu esambazze ebibadde bigambibwa nti akakiiko k’eby’obulamu ke kaalwisa okutwalibwa kw’ababaka ababiri Robert Kyagulanyi ne munne Francis Zaake okujjanjabwa.Bwayogeddeko ne bannamawulire ku Ssengejjero lyago Minister w’eby’obulamu Dr Jane Ruth Aceng ategeezezza nti oluvannyuma lw’okwanguya kw’omubaka Kyagulanyi n’abantube okukkiriza okukeberebwa abasawo ba Gavumentit yayanguyirwa okutwalibwa ebunaayira okujjanjabwa wabula munne Zaake n’abantube baalwawo okusalawo okumukkiriza okukwatibwako abasawo ba Gov’t.
Aceng ategeezezza nti Omubaka Zaake yagenda okukkiriza okukeberebwa lwali lwa Mukaaga atenga abasawo baali bayingidde ggandaalo nga y’ensonga lwaki baamukeereddeko lwa Bbalaza n’akeberebwa era n’akwasibwa ab’eby’okwerinda nabo bamute agende nga bwegwabadde.
Minister Aceng wabula akakasizza nti Gavumenti tegenda kusasulira bujjanjabi bwa babaka bano olw’ensonga nti embeera mwebaali yali teyeetaaga kutwalibwa bunaayira wabula bo bennyini baayagala baweerezebweyo ob’olyawo bafune obujjanjabi bwe baayagadde sso ssi bwebaalibadde beetaaga okusobola okutereera obulungi.
Essanyu likize okuttira abawagizi b’omubaka Robert Kyagulanyi Ssentamu ne Kassiano wadri wabweru wa kkooti enkulu e Gulu oluvannyuma lw’okufuna amawulire g’okuteebwa kwabwe.
Babaka bannaabwe abalala okuli Paul Mwiru n’abalala bonna bakkiriziddwa okweyimirirwa omulamuzi wa kkooti enkulu e Gulu. Bannamateeka baabwe nga bakulembeddwamu Abdul Katuntu basinze nnyo kwesigamya kusaba kwabwe ku mbeera y’obulamu bw’abasibe,abamu kubo abakulu mu myaka ssaako ebbeetu eribaweebwa Ssemateeka.
Bwebabadde bakkirizibwa okweyimirirwa omulamuzi akakasizza nti kituufu abantu be baleese okubeeyimirira bannayuganda abamanyiddwa obulungi era abasuubirwa obutalemererwa kubazza mbuga ssinga baba beetaagibwa.Oluuyi oluwaabi lusoose kusaba mulamuzi bannabyabufuzi bano abagaane okuddamu okwenyigira mu kutambula okulaga obutali bumativu bwabwe n’ebirala byonna ebiyinza okuyitwamu okukuma omuliro mu bantu.
Mu bateereeddwa Kassiano Wadri engeri gyali mubaka wa Arua abadde asuuliddwa emisanvu obutadda mu kitundu ky’akiikirira olw’okwewala okwongera okuseesa mu butabanguko wabula Omulamuzi wa kkooti eyo amulagidde buli lwanaabanga ayagala okutuukako mu balonzibe asookenga kufuna lukusa kuva mbuga okumala ebbanga lya myezi esatu.Bano balagiddwa basse emikono ku bukalu bwa Bukadde Butaano Butaano obutali bwa buliwo n’ababeeyimiridde Obukadde kkumi kkumi era obutabadde bwa buliwo.
Ye eyaliko omuduumizi w’eggye ly’eggwanga erya UPDF Gen Mugisha Muntu y’omu ku baggyeeyo obwenyi okweyimirira Omubaka wa Kyaddondo East mu lukiiko lw’eggwanga olukulu Robert Kyagulanyi abadde amaze akaseera mu mikono gy’ab’eby’okwerinda ne mu kkomera.
Omubaka Robert Kyagulanyi Ssentamu Bobi Wine aggyiddwako emisango gyonna gyabadde avunaanibwa mu kkooti y’amagye ebadde ekulembeddwamu Ssentebe waayo Gen Andrew Gutti.Ono ng’akiikirirwa bannamateekaabe abakulembeddwamu Omubaka Medard Lubega Sseggona baasbye kkooti eno emuggyeko emisango gino engeri gyewatabadde bukakafu bumala ng’ate ssi muserikale nga kale okumusimba mu maaso ga kkooti y’amagye kibadde kirinnyirira ddemberye.
Kyagulanyi bw’abadde tannaddamu kukwatibwa tutegeezeddwa nti bannaKampala n’okusingira ddala ewa Kisekka bajaganyizza byansusso oluvannyuma lw’amawulire ga mukwano gwabwe okuggyibwako emisango mu kkooti y’amagye okuwulirwa.Byo eby’okwerinda mu Gulu n’emiriraano biri ggulugulu nga poliisi n’amagye byatazaamye enguudo ezisinga mu kaweefube eyagendereddwamu okutebenkeza eddembe ssinga wabaddewo akagagambulabbwa konna akabalukawo.
Kakuyege w’abeegwanyiza ekifo ky’obubaka bwa Kyaddondo East mu lukiiko lw’eggwanga olukulu mu butongole atandika leero.Abantu musanvu be baggyayo obwenyi ne bayaayaanira ekifo kino ng’ebibiina biri bibiri byokka ebirina ababikwatidde bendera mu butongole okuli NRM eyaleese Sitenda Ssebalalu ne FDC n’ereeta Apollo Kantinti okwo ne kwegatta omuyimbi ow’erinnya Robert Kyagulanyi amanyiddwanga Bobi Wine eyazze ku bwannamunigina ne bannaabwe abalala bana era abazze nga tewali kibiina kibafuzzeeko ddusu.
Omuyimbi ow’erinnya Robert Kyagulanyi Sentamu amanyiddwa nga Bobie Wine alaze obumalirivu mu kuvuganya ku kifo ky’omubaka wa Kyaddondo East era ng’asuubirwa okusunsulwa essaawa yonna ng’enteekateeka z’akakiiko k’eby’okulonda bwezinaaba.
Kyagulanyi ategeezezza nti kino kye kiseera kyennyini kyateekeddwa okuviirayo abantube aba Kyaddondo East era ng’asuubira waakuyingira etteeserezo ly’eggwanga.
Kivvuunuddwa Charles Kizindo
Obwakabaka bwa Buganda buvuddeyo ku nsonga y’ettaka erisangibwa e Busaala okuliraana n’ekifo ky’abadigize ekya One Love Beach ey’omubanda wa Kabaka Robert Kyagulanyi amanyiddwanga Bobi Wine.
Kitegeezeddwa nti Bobie Wine ekifo kino ekiwerako yiika ennamba n’ekitundu yali takifuniranga liizi era nga kibadde kikyali kyereere y’ensonga lwaki abadigize babaddenga bakisimbamu mmotoka zaabwe.
Nga bwebaalugera nti lwakwaka nga misana kaakiro tabulamu,n’eby’omuyimbi Robert Kyagulanyi amanyiddwa nga Bobie Wine ssi birungi ebiro bino olw’amabanja agaagala okumutuuka mu bulago era agatakyamuganya na kwebaka ng’ow’olugambo lwaffe atutegeezezza nti asula akulungutana ssinakindi okunaaba enfunda eziwera mu kiro olw’olubuguumirize olwamuzinda oluva mu kweraliikirira.Tutegeezeddwa nti ekitongole ekiwoozi ky’emisolo kiwandiikidde muzzukulu wa Kayiira ono enfunda eziwera ng’abanjibwa ensimbi eziri eyo mu Bukadde bwa ssente za wano amakumi 54 okuli emisolo egiwoozebwa ku nnyingiza y’omuntu (Income tax) okuva mu mwaka gwa 2008 okutuusa leero ne kantanyi w’engassi olw’okulwawo okusasula.
Amalala agatusomoleddwayo galaze nti mwanamulenzi Bobie Wine yeefuulidde ddala nnampulirazzibi eri amabaluuwa agazze gamuweerezebwa nti ate bwanaagenda mu maaso n’okwesuulirayo ogwa nnaggamba ensimbi zino zandibalirwamu n’amagoba.Kimanyiddwa bulungi nti Omubanda wa Kabaka ono y’omu ku bayimbi ba wano ensimbi beziyitaba obuyitabi ng’alina n’amaka agatemya ng’omuntu g’tasobola kuwa muvubuka wa myakagye agasangibwa ku kyalo Magere ku ludda e Gayaza,ekizimbe kya Ssemaduuka,ekifo omukyakalirwa wano e Busaabala ku nnyanja Nnalubaale,amaato agakyakalirwamu mu kifo kino n’emmotoka ezaakazibwako ensajja.Gonna getunaagenda tukunojjolera okuva ew’omugagga kati atandise okutunula ebiriroliro tuli ba kugakutuusaako ng’ow’olugambo lwaffe bwanaagenda agawuliriza.


text:
Poliisi ya Kampalamukadde ekutte muunabyamizannyo Dan Walusimbi bwabadde agezaako okwetyebeka mu ntebe ya ssenkaggale w’ekibiina ky’eby’emizannyo mu ggwanga ekya FUFA.
Tutegeezeddwa nti Walusimbi agenze ku kitebe kya FUFA wano e Mengo atuukirize ekirootokye eky’obwa Ssenkaggale w’ekibiina kino ng’agamba nti ye mutuufu asaanidde okutuula mu woofiisi omutudde Moses Magogo.
Aduumira poliisi ya Kampalamukadde Charles Nsaba akakasizza okukwatibwa kwa Walusimbi.Kinajjukirwa nti poliisi yakedde kuyiwa abasajja baayo ku kitebe kino oluvannyuma lw’okubagulizibwako nti Walusimbi abadde ajja kweddiza woofiisi ya Magogo.
Kivvuunuddwa Charles Kizindo
Photo: Red Pepper
Minister omubeezi ow’eby’emizannyo Charles Bakkabulindi ategeezezza nti eggwanga lifiiriddwa omuzannyi abadde ow’empisa n’ekitone byabadde yeeyambisa okuweereza eggwangalye.
Bwayogeddeko eri abakungubazi abakungaanidde mu kkanisa ya All Saints wano e Nakasero,minister Bakkabulindi agambye nti eggwanga ligenda kujjukiranga omuzannyi Abel Dhaira olw’obukozibwe n’obuweerezabwe obuteerekerera mu kisaawe ky’emizannyo era mwasinzidde n’asitula bendera y’eggwanga lino.
Ate bo bakwanobe basinzidde mu kusaba kuno nebalangirira enteekateeka y’okulwanyisa ekirwadde kya Kookolo.
Abadde Manager era mukwano gwa Abel Dhaira amanyiddwanga Siras Wekia ategeezezza nti baakuteekawo ekitongole ekimanyiddwanga Abel Dhaira Foundation kimanyise abantu awamu n’okulwanyisa ekirwadde kino ekya kookolo ekimaze abalungi kati abawerera ddala.
Mu kusaba kwekumu n’abakulira eddwaliro ekkulu e Walukuba mwebategeerezza nti baliko ekibangirizi kyebataddewo kizimbwemu waada egenda okutuumwa Abel Dhaira enajjanjabirwamu ekiradde kya kookolo.
Dhaira yafiira mu ggwanga lya Iceland ng’ennaku z’omwezi amakumi 27th omwezi oguwedde ogw’okusatu ng’ekirwadde kya kookolo ow’omubyenda kyekyamunyoola ensingo.
Eggulo lya leero omubirigwe gwakutwalibwa mu maka gaabwe e Walukuba mu Jinja gyagenda okugalamizibwa mu nnyumbaye ey’olubeerera ku lw’okusatu lwa ssabbiiti eno.
PHOTO: www.chimpreports.com
Ekirwadde ky’omusujja ogumanyiddwa nga Rift Valley Fever ekyalumbe abataka mu Kabale kisannyalazza eby’emizannyo mu kitundu ng’ekikopo ky’omuzannyo gwa Golf eky’amazuukira ga Kristo ekibadde kitegekeddwa wakati w’ennaku z’omwezi amakumi 25th n’amakumi 26th guno ogwa Mugulansio mwetuli kiyimiriziddwa ekyosi kimale okuyita.
Ssentebe w’akakiiko akateesiteesi ak’omuzannyo guno Edward Kabukyu ategeezezza nti kino bakituuseeko oluvannyuma lw’okwebuuza ku bakulembeze b’ekitundu n’ababadde babateeseemu ensimbi.Kabukyu agambye nti babadde tebalina bwebayinza kugenda mu maaso na muzannyo guno ng’ekitundu kyazindiddwa nnawookeera w’ekirwadde kino.
Kinajjukirwa nti abantu babiri eggwanga lyategeezebwa abakungu ba ministry y’eby’obulamu nti ekirwadde kyabanyooladda ensingo nga n’abalala gyebuvuddeko baggyibwako omusaayi n’ekigendererwa ekyetegereza obanga ddala nabo baakwatibwa ekirwadde kino.
Omusujja guno gutambulira mu ngeri za njawulo nga wabula bannayuganda bagambibwa okubeera nga baguggya ku bisolo ebirina akawuka akagutambuza ssinga babikwatako oba okulya ennyama yaabyo ssinakindi n’okubinywamu amata.
Omuzibizi wa ttiimu y’eggwanga ey’omupiira ne URA FC kyaddaaki akomyewo. Savio Kabugo asangiddwa ng’atendekebwa mu ggiimu ya Wooteeri ya Africana ategeezezza nti yalongoosebwa bulungi n’awona era ng’ekyasinga okumuyamba kwekugoberera abasawo byonna byebaamugambanga.
Ono agenze mu maaso n’ategeeza nti asiimyennyo okudda ate n’aba ng’akyalina obulamu bweyeebalizza katonda era n’agamba nti mwetegefu okuwaayo kyonna ekyetaagisa mu kudduukirira Kiraabuye (club) okuwangula ekikopo kya Azam Uganda premier League 2015/2016.
Savio agenda funa okuvuganya ku nnamba gyazannya ne Kasagga Richard,Sam Ssenkoomi,Jimmy Kulaba,Deo Othieno ne Bob Kasozi.Kinajjukirwa nti omuzibizi wa tiimu y’egwanga abadde amaze omwaka mulamba nga tazannya mupiira oluvannyuma lw’okulwalira ku ttiimu y’eggwanga ng’eri mu mpaka ez’okusunsulamu ez’ekikopo kya Afrika ekya 2015.
Nga Uganda ezannya omupiira gwayo ogusooka ne Mali mu mpaka za CHAN eziyindira mu gwanga lya Rwanda ,ekibiina ekiddukanya omuzannyo gw’omupiira mu Afrika kikasiza nga Ivan Ntege ne Hassan Wasswa Dazo bwebatagenda kuzannya mupiira guno.
Ivan Ntege yawezezza kaadi ezakyenvu ezimukugira okuzannya omupiira oguddako mu mpaka zino ate ye Hassan Wasswa Dazo yafuna kaadi emyufu nga Uganda ezannya ne Sudan mu mpaka ez’okusunsulamu abaneetaba mu CHAN 2016 e Nakivubo mu luzannya olusooka. Omutendesi wa Cranes Micho Multin agumuzza egwanga ,bwagambye nti abazannyi abali munkambi basobola bulungi okubikirira ebituli bino.
Micho amaaso agatunuulizza abazannyi babiri okuli Bernad Muwanga ne Timothy Awanyi nga kubano kwagenda okulonda omusika wa Ivan Ntege mu mupiira gwa Mali ogugenda okuzannyibwa akawungeezi ka leero mukibugi Gishenyi. Tiimu nga bwesuubirwa okutandika Leero: Ismail Watenga,Dennis Okoti,Ochaya Joseph,Kasagga Richard,Timothy Awanyi,Benard Muwanga,Kezron Kizito,Mutyaba Muzamir,Okhuti Ceasar,Miya Farouk,Ssekisambu Erisa.
Abazannyi amakumi 23 n’abakungu 9 bebagenda okukiirira Uganda mu mpaka za Orange African Nations Championship ( CHAN). Hamid Juma ono ng’ali ku kakiiko akakulira eby’ekikugu mu FUFA y’agenda okukulemberamu ekibinja ky’abantu amakumi 32 .
Ekibinja ky’abantu bano kigenda kusimbula okugenda e Rwanda ku lw’omukaaga lwa ssabbiiti eno Ssaawa Kkumi ez’akawungeezi. Miya Farouk y’agenda okuduumira abazannyi nga waakuyambibwako Joseph Ochaya ne Robert Ssentongo. Uganda eri mu kibinja D omuli Zimbabwe ,Zambia ne Mali era nga bano baakuzannyira emipiira gy’omukibinja mu kisaawe ekiri ku lubalama lw’ennyanja ekya Umuganda mu kibuga Rubavu. Abazannyi 23 aba Uganda Cranes n’ennamba zebaneetimba ku mijoozi gyabwe.
Mathias Kigonya (1) GK Denis Okot Oola (2) Nsubuga Joseph (3) Jjuuko Richard Kasagga (4) Bernard Muwanga (5) Kizito Keziron (6) Ochaya Benson Joseph (7) Muzamiru Mutyaba (8) Sentongo Robert (9) Miya Faruku (10) Erisa Ssekisambu (11) Hassan Wasswa (12) Kalanda Frank (13) Serunkuuma Geoffrey (14) Ceaser Samson Okhuti (15) Ntege Ivan (16) Isaac Muleme (17) Isima Bin Abdul Rashid Watenga (18) GK Awany Timothy Denis (19) Alitho James (20) GK Kirya Ambrose (21) Kizza Martin (22) Olaki Ronald Francis (23) Abakungu abagenda okutambula ne ttiimu;anaakulira ekibinja: Juma Hamid Omutendesi: Milutin Sredojevic Amyuka Omutendesi: Moses Basena Omutendesi w’abakwasi ba Goolo :Fred Kajoba Musawo: Dr. Ronald Kisolo Musawo: Ivan Ssewanyana Mukwasaganya: Joseph Kasana Akulira eby’amawulire: Hussein Ahmed Marsha Ayambako Mutendesi : Saidi Lugolobi
Omulamuzi Lawrence Gidudu owa kkooti ewozesa abakenuzi n’abalyake mu ggwanga agobye okwemulugunya kweyali omubalirizi w’ebitabo mu kisaawe kya Mandela National Stadium Joseline Asiimwe mweyali awakanyiza ekibonerezo eky’okusibwa okumala emyaka ebiri oluvannyuma lw’okusingisibwa omusango gw’okubulankanya ensimbi.
Omulamuzi Gidudu era ategeezezza nti okusalawo kw’omulamuzi Alumu eyasooka tekwalimu nsobi yonna ku kibonerezo na buli kimu kyeyasalawo.
Ono era ategeezezza nti ono ateekeddwa n’okusasula obukadde 104 bweyali yasasulwa abakungu b’ekibiina kya NRM mu mwaka gwa 2010 olwa ttabamiruka gwebaali bateekateeka okuteekayo.
Kinajjukirwa nti omulamuzi wa kkooti etaganjula egy’obukenuzi n’obulyake Agnes Alumu ng’ennaku z’omwezi amakumi 25th ogw’omwenda omwaka 2014 yasalira Asimwe emyaka ebiri agyebake mu mbuzeekogga oluvannyuma lw’okusingisibwa omusango gw’okuvaabira obukadde 104.
Ddaaki Uganda Cranes etuuse ku luzannya oluddirira olw’akamalirizo mu kikopo ekiwakanirwa amawanga ag’amasekkati n’obuvanjuba bwa Ssemazinga w’Africa (CECAFA) era yaakuzannya ne ttiimu ya Ethiopia abategesi b’empaka zino omwaka guno.
Kinajjukirwa nti Uganda yawangudde Malawi bweyabakubye ggoolo bbiri bwereere(2-0).Ate ababadde bannantameggwa b’empaka zino aba Kenya bawanduddwamu Rwanda mu kakodyo ak’okusimulagana peneti oluvannyuma lw’omupiira okugwa amaliri okutuuka ku ddakiika ey’ekyenda.Enteekateeka y’emipiira nga bwegigenda okuzannyibwa mu luzannya olw’akamalirizo olwa leero ku lw’okuna eraga nti Uganda yaakwambalagana ne Ethiopia ku ssaawa mukaaga n’ekitundu ez’emisana (Uganda vs Ethiopia 6:30 ez’emisana) ate Sudan eyambalagane ne Rwanda ku ssaawa ssatu n’eddakiika amakumi 45 ez’emisana (Sudan vs Rwanda 9:45 ezemisana)
Ekibiina ekiddukanya omuzannyo gw’omupiira munsi yonna ekya FIFA kiweerezza FUFA olukalala lwabagenda okusala emipiira gya 2016 amakumi abiri mu babiri nga bano be bagenda okulamula omupiira mumkwaka 2016 nga balina akabonero ka FIFA.
FUFA yabadde eweerezza olukalala lw’abantu amakumi 25 wabula FIFA n’ekkirizaako abiri mu babiri bokka(22).Ku bano kuliko abaami; nga Miiro Brian Nsubuga, Ssali Mashood, Muhabi Alex, Batte Denis ne Sabilla Chelangat Ali.
Abamyuka baabano kuliko;Ssonko Mark, Balikoowa Musa Ngobi, Okello Lee, Kayondo Samuel, Katenya Ronald ne Bugembe Hussein nga bano balamuzi ba muzannyo gwa Beach Soccer: Mugerwa Shafic, Kintu Ivan Bayige ne Ssenteza Muhammad.Abakyala kuliko;Ssemambo Aisha Nabikko, Namubiru Irene ne Akoyi Anna ng’abamyuka baabwe kuliko;Nakitto Marex Nkumbi, Nagaddya Catherine Cynthia, Mutonyi Jane,Nantabo Lydia Wanyama ne Atuhaire Docus.
KCCA FC eri mu kaweefube ow’okunoonya omusika wa Micheal Birungi abadde omuwuwuttanyi waayo gweyaguzizza Al-Khartoum Watani eye Sudan ku ndagaano ya myaka ebiri.
Vicent Kayizzi atemera mu gy’obukulu amakumi 31, eyatandikira omupiira mu KCCA FC mu mwaka 2003 azannyira mu Express FC eri mu Liigi ya Azam Uganda Premier League.
Omutendesi Sam Simbwa ng’ono ye mumyuka w’omutendesi wa KCCA FC agamba nti “Kayizzi muzannyi mulungi era olw’obumanyirivu bwalina ajja kuyamba nnyo club okuwangula ekikopo kya liigi sizoni eno”.


text:
Sipiika yalangiridde nti ku Mmande lwe bagenda okufuna lipooti ebbiri ezaavudde mu kakiiko k'amateeka.
Emu esemba okuggya ekkomo ku myaka endala ekiwakanya.
Robinah Nabbanja (Kakumiro) yagambye nti olwa Mmande alwesunga nga mbaga, kuba waliwo abantu abaludde nga beewera nga bwe bayinza okubalemesa okugikwatako.
Gaffa Mbwatekamwa (Kasambya) yagambye nti abantu batuuse okulaba ekyafaayo ng’omuntu aswala.
Yagambye nti kye yeekakasa ababaka abaagala okukyusa Konsitityusoni tebawera 290 omuwendo ogw'essalira.
Yategeezezza nti wadde awulira abagamba nti mulimu ababaka abaafunye ssente, kyokka tebayinza kuwera kuba mulimu abaazifunye kyokka ne balemerako nti balina okukola abalonzi kye baabagamba.
Ruth Nankabirwa, nampala wa Gavumenti yasambazze ehhambo ezibungeesebwa nti waliwo ababaka abaaweereddwa ssente okuyisaawo eky’okuggya ekkomo ku myaka.
Yagambye nti ssente zokka z’amanyi ezaaweebwa ababaka zaali obukadde 29 ezaabaweebwa okwebuuza ku balonzi.


text:
Abazigu abatannategeerekeka baateeze Paul Kakooza 58, eyaakalondebwa ku bwassentebe bw’ekyalo Kalwanga mu ggombolola y’e Kabulasoke mu Gomba ne bamutema ng’adda ewuwe ekiro ne bamuleka mu kitaba ky’omusaayi.
Kakooza eyavuganyizza ku kaadi ya NRM yagambye nti abasajja bano baabadde beebisse ku mutwe ebikooti ng’ebyabavuzi ba bodaboda.
Baamuteeze ng’ava mu kabuga k’e Kifampa ne bamukwatira ku kkubo erikyama ewuwe ku ssaawa nga 4:00 ez’ekiro ne bamutema, kyokka ab’ewuwe ne bawulira ng’alaajana ne bakuba enduulu olwo abazigu ne badduka ne baleka ng’ataawa.
Baamuddusizza mu ddwaaliro e Kifampa gye baamuggye ne bamwongerayo mu ddwaaliro ly’e Gombe.
Abooluganda lwa Kakooza baagambye nti abatemu bakira batema basirise okwewala okubawulira amaloboozi ekibalowoozeseza nti bandiba nga ba ku kyalo nga Kakooza abadde abamanyi bulungi.
Kansala w’ekitundu, Joseph Balugambe yagambye nti abatemu bandiba nga babadde bamaze ennaku nga balinnya Kakooza akagere kubanga tatera kutambula kiro kyokka nti entabwe yandiba ebyobufuzi.
Poliisi y’e Kabulasoke Kakooza yamusanze mu ddwaaliro ne bamwekebejja era ne bategeeza nti batandise okuyigga abatemu bano.


text:
Irene Nabbanja yava mu Uganda okugenda mu Oman okupakasa ng’alina ekirooto ky’okukola ssente adde ku butaka abeere bulungi, kyokka kino tekyatuukirira kuba w’osomera bino yakutuka omugongo ali Mulago ku kitanda apooca.
Akabenje kano akaamukutula omugongo yakafuna agezaako kutoloka ku bakama be abaali bamutulugunya kwekuwanuka ku kalian n’agwa wansi kate afe era bwe yatwalibwa mu ddwaaliro abasawo gye bakizuulira nti yali akutuse enkizi.
Nabbanja, eyasangiddwa ku kitanda e Mulago agamba nti bwe yatuula S.4 ssente ezimwongerayo ne zibula, omuntu omu kwe kumukwata ku mukono n’amupangira okugenda mu Dubai okukola mu 2014, gye yafunira omulimu gwa bwayaaya.
Yali yaakagukolako ekiseera kitono, n’alumbibwa obulwadde bw’omutwe obwamuwaliriza okusaba bakama be n’adda mu Uganda okumujjanjaba.
Bwe yawona, yaddamu n’apanga ebirala n’agenda mu Oman era eno nayo ne bamufunira omulimu gwe gumu gwa bwayaaya.
Nagwo yagukolako ebbanga ttono obulwadde bw’omutwe ne bumuddamu bakama be kwe kumukwata ne bamuzza mu kkampuni eyali ebamuwadde.
Wano obuzibu bwe we bwatandikira kubanga ekifo we baamusuzanga kyali kibi nnyo nga liringa kkomera.
Olunaku lumu yasalawo okutoloka ku bakama be adduke agende ku poliisi yeekubire enduulu alabe engeri gy’ayinza okudda mu Uganda.
Yeesiba essuuka n’ayita mu ddirisa n’atandika okukka mpola ng’akkira ku ssuuka gye yalanga ng’omuguwa.
Kyokka ebyembi yali yaakakkako kkalina ssatu, omuguwa ne gusumulukuka n’agwa wansi omugongo ne gufuna obuzibu.
Poliisi yajja n’emuyoolayoola ne bategeeza bazadde be abaatandika okunoonya ssente okumuggyayo okumuzza mu Uganda.
Ab’oluganda lwa Nabbanja banenya Akram Kitandwe, gwe balumiriza nti ye yatwala muwala waabwe nti kyokka bwe yafuna obuzibu teyabayamba wadde nga baamukubiranga essimu eziwerako nga takyabafaako okutuusa lwe baalwana ne bakomyawo omwana waabwe mu Uganda ng’ali mu mbeera mbi.
Omusawo mu waadi yab’emigongo e Mulago, Beatrice Nandege agamba nti Nabbanja akyali mu mbeera mbi era yeetaaga okulongoosebwa mu bwangu kubanga ekitundu kye ekya wansi kyasannyalala ng’omusulo gumuyitamu buyisi.
Yeetaaga okusibamu nnatti mu mugongo gusobole okutereera nga buli nnatti emu egula ddoola za Amerika 80 9eza Uganda ng’emitwalo 28) nga yeetaaga natti mukaaga, kyokka ensimbi zino ab’oluganda lwe tebazirina.
Munnayuganda omulala, Hassan Mayanja naye yazze mu ofiisi za Bukedde n’attottola engeri gye yabonaabonamu ng’ali mu Saudi Arabia n’akoma ku mugo gw’entaana.
Mayanja agamba nti omusajja ayitibwa Sulaiman Katende yatuukirira kitaawe n’amumatiza nti alina omuntu e Saudi Arabia ayinza okumutwala n’amusomesa Oluwalabu nga bw’alunda n’endiga ze n’amusasula ssente.
Baagenda mu wooteeri emu ne basangayo omusajja Omuwalabu ayitibwa Adallah Said ne boogeraganya ne bakkiriziganya okutwala Mayanja e Saudi Arabia amusomese.
Mayanja agamba nti bwe baatuuka e Saudi Arabia, omusajja eyamutwala yamala ekiseera kitono n’amwefuulira nga takyamusasula n’amutwala ne ku poliisi ng’amutaddeko omusango nti yatomera omwana we ow’awaka n’amutta.
Oluvannyuma Mayanja yatuukirira ekitebe kya Uganda mu Saudi Arabia, ekyamuyamba okumukolera ku nsonga ze n’asobola okudda mu Uganda.


text:
Bino wandyagadde okubisoma mu %%?
-
Abayisirayiri batuuka ku nnyanja (1-4)
-
Falaawo awondera Abayisirayiri (5-14)
-
Abayisirayiri basomoka Ennyanja Emmyufu (15-25)
-
Amazzi gabuutikira Abamisiri (26-28)
-
Abayisirayiri bakkiririza mu Yakuwa (29-31)
14 Awo Yakuwa n’agamba Musa nti:
2 “Gamba Abayisirayiri badde emabega basiisire mu maaso ga Pikakirosi, wakati wa Migudooli n’ennyanja, mu maaso ga Bbaali-zefoni.+ Mujja kusiisira okumpi n’ennyanja nga mutunudde gye kiri.
3 Awo Falaawo ajja kwogera ku Bayisirayiri nti, ‘Babungeeta mu nsi olw’okuba basobeddwa. Eddungu libazingizza.’
4 Nja kuleka omutima gwa Falaawo gube mukakanyavu,+ era ajja kubawondera, ndyoke mmulwanyise era mmuwangule n’eggye lye lyonna,+ nneegulumize; Abamisiri bajja kumanya nti nze Yakuwa.”+ Awo Abayisirayiri ne bakola bwe batyo.
5 Oluvannyuma ne bategeeza kabaka wa Misiri nti abantu badduse. Amangu ago Falaawo n’abaweereza be ne bakyusa ekirowoozo,+ ne bagamba nti: “Lwaki tukoze ekintu kino, ne tuleka Abayisirayiri okugenda ne balekera awo okutuweereza ng’abaddu?”
6 Awo n’ateekateeka amagaali ge ag’olutalo n’agenda n’abalwanyi be.+
7 Yatwala amagaali 600 agasingira ddala obulungi, n’amagaali amalala gonna ag’e Misiri, nga buli limu liriko abalwanyi.
8 Bw’atyo Yakuwa n’aleka omutima gwa Falaawo kabaka wa Misiri ne guba mukakanyavu, Falaawo n’awondera Abayisirayiri abaali bagenda nga tebaliimu kutya kwonna.+
9 Abamisiri baawondera Abayisirayiri+ n’amagaali ga Falaawo gonna, n’abasirikale be abeebagala embalaasi, n’eggye lye, ne batuuka okumpi ne we baali basiisidde okuliraana ennyanja, okumpi n’e Pikakirosi mu maaso ga Bbaali-zefoni.
10 Falaawo bwe yali ng’ali kumpi kubatuukako, Abayisirayiri ne bayimusa amaaso gaabwe ne balaba ng’Abamisiri babawondera. Abayisirayiri ne batya nnyo, ne batandika okukaabirira Yakuwa.+
11 Ne bagamba Musa nti: “Mu Misiri teri bifo biziikibwamu bantu, olyoke otuleete eno tufiire mu ddungu?+ Kiki kino ky’otukoze okutuggya mu Misiri?
12 Kino si kye twakugamba nga tuli mu Misiri nti, ‘Tuleke tuweereze Abamisiri’? Okuweereza Abamisiri kisinga okufiira mu ddungu.”+
13 Musa n’agamba abantu nti: “Temutya.+ Mube bagumu mulyoke mulabe engeri Yakuwa gy’anaabalokolamu leero.+ Kubanga Abamisiri be mulaba leero temuliddamu kubalaba nate.+
14 Yakuwa kennyini ajja kubalwanirira,+ era mmwe mujja kuba nga musirise busirisi.”
15 Awo Yakuwa n’agamba Musa nti: “Lwaki onkaabirira? Gamba Abayisirayiri basitule bagende.
16 Naye ggwe kwata omuggo gwo ogolole omukono gwo ku nnyanja ogyawulemu, Abayisirayiri bayite wakati mu nnyanja ku ttaka ekkalu.
17 Ŋŋenda kuleka emitima gy’Abamisiri gibe mikakanyavu bayingire mu nnyanja babawondere, ndyoke nneegulumize nga mpangula Falaawo n’eggye lye lyonna, n’amagaali ge ag’entalo, n’abasirikale be abeebagala embalaasi.+
18 Abamisiri bajja kumanya nti nze Yakuwa bwe nnaawangula Falaawo, n’amagaali ge, n’abasirikale be abeebagala embalaasi, ne nneegulumiza.”+
19 Awo malayika wa Katonda ow’amazima+ eyali akulembeddemu Abayisirayiri n’avaayo n’adda emabega waabwe, empagi ey’ekire eyali mu maaso gaabwe n’edda emabega waabwe n’eyimirira.+
20 Yayimirira wakati w’Abamisiri n’Abayisirayiri.+ Ku luuyi olumu ekire kyali kireeta kizikiza ate ku luuyi olulala kyali kireeta kitangaala, nga kimulisa ekiro.+ Abamisiri tebaasemberera Bayisirayiri ekiro kyonna.
21 Awo Musa n’agolola omukono gwe ku nnyanja;+ Yakuwa n’asindika amazzi g’ennyanja ekiro kyonna ng’akozesa omuyaga ogw’amaanyi okuva ebuvanjuba, mpolampola amazzi ne geeyawulamu,+ entobo y’ennyanja n’efuuka olukalu.+
22 Awo Abayisirayiri ne bayita wakati mu nnyanja ku ttaka ekkalu,+ ng’amazzi gakoze ekisenge ku mukono gwabwe ogwa ddyo n’ogwa kkono.+
23 Abamisiri ne babawondera, embalaasi za Falaawo zonna, n’amagaali ge, n’abasirikale be abeebagala embalaasi ne babagoberera mu nnyanja.+
24 Awo mu kisisimuka eky’oku makya, Yakuwa n’atunuulira eggye ly’Abamisiri ng’ayima mu mpagi ey’omuliro n’ekire,+ n’atabulatabula eggye ly’Abamisiri.
25 N’aggya nnamuziga ku magaali gaabwe ne bazibuwalirwa okugavuga; Abamisiri ne bagamba nti: “Tudduke Abayisirayiri kubanga Yakuwa y’atulwanyisa ng’abalwanirira.”+
26 Awo Yakuwa n’agamba Musa nti: “Golola omukono gwo ku nnyanja, amazzi gadde gabuutikire Abamisiri, n’amagaali gaabwe ag’olutalo, n’abasirikale baabwe abeebagala embalaasi.”
27 Amangu ago Musa n’agolola omukono gwe ku nnyanja, ennyanja n’edda mu mbeera yaayo eya bulijjo awo ng’obudde bukya. Abamisiri bwe baali bagidduka, Yakuwa n’agibasuulamu wakati.+
28 Amazzi agaali gadda ne gabuutikira amagaali g’olutalo, n’abasirikale abeebagala embalaasi, n’ab’eggye lya Falaawo bonna abaali bayingidde mu nnyanja okuwondera Abayisirayiri.+ Tewali n’omu ku bo yawonawo.+
29 Naye bo Abayisirayiri baatambulira wakati mu nnyanja ku ttaka ekkalu,+ era amazzi gaakola ekisenge ku mukono gwabwe ogwa ddyo n’ogwa kkono.+
30 Bw’atyo Yakuwa n’anunula Isirayiri mu mukono gw’Abamisiri+ ku lunaku olwo, Abayisirayiri ne balaba Abamisiri abaali bafudde ku lubalama lw’ennyanja.
31 Isirayiri era yalaba amaanyi amangi Yakuwa ge yakozesa ku Bamisiri, abantu ne batandika okutya Yakuwa n’okukkiririza mu Yakuwa ne mu Musa omuweereza we.+
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Okuva 14
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
BYA HERBERT MUSOKE
BADDEREEVA 10 aba kkampuni ya Baasi eya KK Traveler, baakuddamu okugezesebwa oluvannyuma lw’okugwa okugezesebwa okwasoose.
Patrick Alioni omwagezi wa kkampuni ya KK Traveler yagambye nti ku baddereeva 26 be babalina , 16 bokka beebaayise ebigezo bya poliisi y’ebidduka e Nagulu.
Bbaasi za kkampuni eno zaayimirizibwa nga November, 17,2012 oluvannyuma lwa baasi yaayo okukola akabenje mu disitulikiti y’e Koboko bwe yatomera enjovu n’etta 10 n’abalala 40 ne bafuna ebisago eby’amaanyi.
Nga bbaasi za kkampuni eno tezinakkirizibwa kuddamu kukola, ba ddereeva bonna baasoose okuddamu okugezesebwa kyokka 10, bagwa.
Kharim Kibuuka, akulira eby’okugezesa ba ddereeva yagambye nti ba ddereeva abaagudde nga tebanakkirizibwa okuddamu kuvuga bbaasi yonna balina okuddamu okugezesebwa.
Akulira ekitongole kya poliisi y’ebidduka, Steven Kasiima, gye buvuddeko yagamba nti poliisi egenda kutandika okusaza mu pamiti za ba ddereeva abavaako obubenje obw’amaanyi.
Afande Kasiima yategeezza nti poliisi ng’ekolagana n’ekitongole ekigezesa ba ddereeva n’ebidduka baakuddamu okugezesa ba ddereeva ba kkampuni ya KKT naddala abo abakoze obubenje.
Mu ngeri y’emu Mw. Kasiima agamba nti bagenda kukola ebikweekweeto wamu n’okusala amagezi okulaba ng’obubenje tebubeera ku nguudo naddala mu biseera by’ennaku enkulu bino ebisemberedde.
Baasi za KKT zikiriziddwa okuddamu okusaabaza abantu


text:
Agamba nti ng’oggyeeko omusono guno okumunyumira n’okumuzza obuto, gumwanguyira ate nga ne ssente asaasaanya ntono ddala.
Yayogedde me LAWRENCE MUKASA n’amunnyonnyola ebintu eby’enjawulo by’akola okwekuumira ku mulembe.
ENVIIRI
Ebyokusiba enviiri kati bigenda bidiba era omuwala atambula n’omulembe nga nze kizibu okumusanga n’omugugu gw’enviiri ku mutwe.
Njagala nnyo okubeera ow’enjawulo era nasalawo okusala omusono gw’enviiri ogwa Under Cut. Zino nzisalira mu saluuni emu ey’omulembe e Bugoloobi.
Buli luvannyuma lwa wiiki bbiri mpitirayo ne bongera okuziyooyoota era nga nsasula 15,000/-.
Bwe bamala okuzisala nsiigamu ebizigo bya ‘Movit’ ebikola obuyengo obutonotono era buli kiseera ziba zinyirira ate siziganya kumyukirira.
Abantu abamu balemererwa okukuuma enviiri ennyimpi so nga bandikyagadde, olw’okuba olina okugenda mu saluuni buli kiseera okuzikomola, kubanga bwe zikula ate zirabika bulala.
Ekirala, ebiseera ebisinga bw’obeera n’enviiri ennyimpi, oteekeddwa okwamba ennyo ate ebikunyumira, ssaako okwesiiga mekaapu akunyumira, okwewala abakulaba okukulowooleza okuba omwana w’essomero.
Omusono guno okugukuuma nga gunyirira, oteekwa okusiigamu ebizigo buli lunaku, ate oluusi kiyinza n’okukwetaagisa okwongera okusiigamu wakati mu lunaku.
Oteekeddwa okutambula n’akasanirizo okuziyisaamu buli kiseera kubanga oluusi zitinkuuka mangu. Ebirala ebikuumira Nakanwagi ku mulembe;
ENGOYE
Olwokuba sirina nviiri, nfuba okwambala engoye eziggyayo ffi ga yange era nonda langi ezinaaleetera abandaba okuntunuulira nga tebanzigyako maaso. Ntera okwambala sikaati empanvu n’oluusi ennyimpi okwo ne nteekako bbulawuzi egenderako. Oluusi nnyambala ebiteeteeyi kuba byongera okundabisa nga ndi muntu mukulu era owobuvunaanyizibwa. Engoye ntera kuzigula wakati wa 35,000/- ne 50,000/- nga nzigula ku Sun Set Arcade mu Kampala.
FFIGA
Olwokuba ndabika ng’omuwala omuto, nfuba okulaba nti ffi ga yange tempaaluukako nga ndya kitono, nga nettanira ebyo ebitagezza. Ekirala nnyumira nnyo amazina era ne bwe sikola duyiro mulala, buli lwe nnenda mu mazina mmanya nti waakiri omubiri ngukozesezza ekimala.
OLUSUSU
Luno ndutwala nga kikulu era buli wiikendi nnenda mu bakugu ne balukolako. Ndusiiga akazigo ke bayita Natural Virgin Cream nga nkagula 25,000/-.
Ekirungi tekeerusa ate nga kalongoosa olususu.
ENGATO
Nettanira engatto z’akakondo era nina eziwera, ate buli lwe nzambala zindabisa nga ddala ndi mukulu.


text:
Omutendesi wa ttiimu y’eggwanga ey’ebikonde the Bombers, Patrick Lihanda ategeegezza nti abazannyi ba bali mu mbeeera nnungi nga bati basinze kwefunyirira ku kubawa bukodyo bwa kuzannyisa sipiidi okusobola okusitukira mu mpaka z’amawanga g’obuvanjuba bwa Africa ezitenda okutandika nga August 16 mu kibuga Bujumbura ekya Burundi.
Lihanda ategeezezza nti akyalina abazannyi 18 abasajja kw’agenda okulonda 10 abagenda mu mpaka zino ezisookedde ddala n’abakazi munaana nga basuubira okutwalako bana.
Ttiimu eno eri mu nkambi e Lugogo kati wiiki nnamba .
Agambye nti okusobola okwongera sipiidi mu bazannyi batandise okubakozesa dduyiro mu ntegeka ekulembeddwa omusawo wa ttiimu, Dokita Christopher Mbowa.
Lihanda ategeezezza nti tebajja kuba na kyakwekwasa mu mizannyo gino kubanga ttiimu yeetegekedde ekiseera ekimala.
Ye Mbowa ategeezezza nti dduyiro z’awadde abazannyi zaakubayamba okuziimba omubiri nga tebajulirira na kubeera mu jiimu.
Ayongeddeko nti era bangi zaakubawonya obuvune bwe babadde batandise okufunira mu kutendekebwa ng’emibiri tegiri fiiti.


text:
MINISITA omupya ow'Ebyobulimi, Obulunzi n'Obuvubi, Vincent Bamulangaki Ssempijja ayanjudde by’agenda okusimbako essira ng’atandise okukakkalabya emirimu gye.
Mu kiseera kye kimu, Bannamasaka okuli n’abakungu beeyiye mu mu maka ge mu Kapere Cell e Lukaya mu disitulikiti y'e Kalungu ne bamukulisa okugwa mu bintu n’akwasibwa ofiisi ennene okusinga gy’abaddemu.
Ssempijja, abadde minisita omubeezi ow’ebyobulimi, agambye nti tatidde ofiisi emukwasiddwa kubanga aludde ng’alondoola ebintu Pulezidenti by’ayagala n’agumya Bannayuganda nti agenda kubaweereza baleme kujula. Abaamukyalidde kwabaddeko akulira abakozi mu Kalungu, Davis Ddembe, ssentebe wa LC V, Richard Kyabaggu ne Town Clerk wa Lukaya, Aisha Kitenda n’abalala era oluvannyuma yabalambuzza pulojekiti z’ebyobulimi z’addukanyiza mu maka ge.
Minisita yategeezezza nti, abalimi abanaalamula mu kisanja kye balina okubeera ku mulembe nga bagimusa ennimiro zaabwe n’okuzikuuma nga temuli muddo kuba bwe gunyuunyunta ebirime n’amakungula geeveera. "Ng'enda kunnyikiza emisomo mu balimi okubaggyamu endowooza ezibasigwamu abeenoonyeza ebyabwe ne babaggya ku mulamwa kubaemmwaanyi gy'okomya okugirabirira obulungi n'amakungula agateesalako kuba tekamiza," Ssempijja bwe yakkaatirizza.
N’agattako nti balina okusiga ensigo entuufu n’okusimba mu biseera ebituufu n’abasobola batandike okufukirira mu biseera by’ekyeya kuba n’akatale we kasingira okubeera waggulu. Ku bisolo, Ssempijja agamba nti, abalunzi bateekwa okuwa ebiseera amalundiro gaabwe n’anokolayo embizzi n’enkoko by’agambye nti bw’olegezaamu oyinza okukifuuwa ng’okizza munda naddala ng’obulwadde buzizinze.
Minisita eyatuuseeko ne ku mwalo gw’e Kamuwunga oguli ku nnyanja Nalubaale mu Lwera agambye nti, ennyanja eteekwa okuvubwamu ebyennyanja ebikuze. Wabula yalabudde abalya enguzi ku bavubi abatatuukiriza mateeka nti ekyo bakikomye kuba ye ebintu byonna ayagala bitambulire mu musana n’obwerufu.
“Mmanyi aboogezi boogera bingi naye ffe twetaaga bakozi omutali muzannyo. N’oluvannyuma bye tunaaba tukoze kwe banaasinziira okutuwa obubonero era mulinde mujja kulaba Ssempijja y’ani?’ bwe yakkaatirizza.
Ssempijja yasuubizza okukwatagana ne minisitule endala n’abakulembeze ku mitendera gyonna okulaba ng’obulimi, obuvubi n’obulunzi ng’abantu bamanyisibwa n’okuweebwa amagezi aganaabasobozesa okubigaggawaliramu.


text:
Bano ye Dr. Ismeal Kalule, Abubakar Batemyeto, Owadi Omar Wadi,Yahaya Mbuthia Suleiman ne Muhamad Hamid.
Baddamu okubakwatira ku kkooti enkulu e Kampala mu 2016 oluvannyuma lw’omulamuzi Alfonse Owiny Dollo okubejjeereza emisango.
Baggulwako emisango gy’obutujju n’okwekobaana okukola obutujju kyokka oludda oluwaabi bwe lulabye nga terulina bujulizi mu misango gino basazeewo okugibaggyako era omulamuzi Margret Oguli Oumo owa kkooti Enkulu n’alagira bateebwe.
Kyokka Owadi Omar Wadi, Yahaya Mbuthia Suleiman ne Muhamad Hamid balagiddwa okuzzibwayo e Kenya kyokka Omar Wadi n’ajulira ng’agamba nti munnansi wa Uganda.


text:
Solomon Mugula omu ku batuuze mu kitundu kino yategeezezza nti wiiki ewedde embwa zaalumye muganda we, Abaas Nsubuga 10, mutabani wa Umar Serwanja katono zimukutuleko obusajja era azimbye omubiri gwonna.
Mugula yategeezezza nti Nsubuga bwe baamututte mu ddwaaliro lya KCCA mu Kisenyi abasawo tebaasobodde kubakolako ne babategeeza nga bwe batalina ddagala ekyabawalirizza okumwongerayo mu ddwaaliro e Mulago.
Yategeezezza nti tebalina ssente zibasobozesa kujjanjaba mwana ono n’ategeeza nga kitaawe w’omwana bw’ali ku ndiri.
Asabye abazirakisa okumuyamba. Ali ku ssimu zino: 0701392503 /0750397348 ne 0756779827.


text:
Bya Shamirah Nabiddo
ENSANGI zino, oyo asobola okuyiiya y’ayinza okutandikawo omulimu oba okufuna mu mulimu gw’akola. Ne John Paul Wasswa, omutuuze w’e Kyengera mu Wakimese zooni, alunda mbwa nga bizinensi era mw’afuna. Embwa azirundira waka, mu kifo kya ffuuti 100 ku 100 mwe yazimba ebiyumba 20 n’abisalamu obusenge mw’azissa.
Olwaleero alina embwa 170 ez’ebika eby’enjawulo mw’aggya ssente.
Entandikwa
Wasswa alina emyaka 47. Mutabani wa Esperito Banada eyali omutuuze w’e Kyengera. Anyumya: Nasoma ne ntuuka mu Yunivasite e Makerere era nfuna diguli y’obusomesa naye emirimu bwe gyambula kwe kuyiiya eky’okukola.
Bwe nalemwa okufuna mu ssomero lya Gavumenti, mu masomero g’obwannannyini gye nasomesanga nga bampa 200,000/- omwezi. Awaka taata yali alunda embwa, naye nga tassaamu ssaayansi.
Bwe natuula ne ndaba ng’akatale k’embwa weekali kuba bangi mu bibuga ne mu byalo baali tebakyazirunda, nze kwe kwemalira ku kuzirunda naye nga nzitaddemu amagezi ag’enjawulo.
Embwa ntandise kuzirunda mu mwaka gwa 2010, gy’emyaka mukaaga naye zimpadde essanyu mu bulamu bwange.
ENNUNDA Y’EMBWA
Simala galunda buli mbwa, naye ngoberera za lulyo. Awaka nnunda ebika by’embwa 11 naye ekika ekiyitibwa German Shepherd kye kisinga okuleeta ssente kubanga abasinga baziyita mbwa za poliisi.
Eno nnungi mu kukuuma awaka, ento ey’emyezi ebiri n’ekitundu ngitunda wakati w’emitwalo 50 ne 80 ate ekuze egula wakati w’akakadde kamu n’akamu ekitundu. Ku ddundiro lyange, ntunda embwa ezitali ntendeke n’entendeke.
Ezitali ntendeke ziba za ssente ntono ate era kisinziira ku kika. Okugeza ekika kya Boerboel, ebeera n’ettama eddene ate nga nnyimpi naye nga nkambwe, eteri ntendeke egula wakati w’akakadde kamu n’obubiri; naye bwe ngitendeka ebeera mu bukadde butaano. Naye bw’oba oyagala German Sheperd entendeke ezo ozongeramu!
Ebika ebirala bye nnunda mulimu Maltese, Jack Russell Terrier, Rottweiler, pettybull, Greatdane, Chiava, Japanese Spitz, Dobberman, Sheepdog n’ebika ebirala.
Natandika na mitwalo 80, mwe nagula embwa emu ey’ekika kya Boerboel. Eno nagiggya Kenya kukuuma bisolo byange ebyali bibbibwa.
Olw’okuba yali ekola bulungi omulimu, abantu abaagyegomba be bampa amagezi okutandika okuzirunda era okuva olwo siddanga mabega.
Embwa zino ezisinga naziggya South Africa, Kenya n’ebika ebimu bye nafuna wano mu Uganda.
Embwa zino mulimu ezisanyusa awaka, ezikuuma munda mu nnyumba, n’endala enkuumi nga zikoma wabweru. Zino ziseerebwa nnyo kuba era zirina entendeka ya njawulo n’obukodyo bwe tuziwa bwa njawulo.
Naye ng’obubwa obuto bwe businga okukola ssente, kubanga akamu katandikira ku mitwalo 15 okutuuka ku 25 bwe kaba nga ka musaayi mutabule. Bw’oba oyagala ka lulyo olutali lutabule olwo nneeramula.
Embwa zisula mu nnyumba ez’enjawulo wadde nga nzirundira mu kifo kimu; ensajja nzisuza zokka n’enkazi zokka. Ezirinze okubwagula zisula zokka n’obuto bwokka. Kino tukikola okwewala okwetuusaako obulabe.
ENDIISA Y’EMBWA
Olugero olugamba nti omwavu tagula mbwa, lutuukira bulungi ku bizinensi eno ey’okuzirunda. Bw’oba tomanyi kuzirabirira ate nga tozissaamu ssente era tojja kufunamu.
Wasswa agamba nti embwa emu enkulu erya emitwalo 20 omwezi, era y’emu ku nsonga lwaki eseerebwa mu kugitunda.
Mu ndiisa ennungi, embwa enkulu erina okulya omulundi gumu olunaku. Naye obuto bwo bulya buli kiseera. Buli luvannyuma lwa ssaawa ssatu nnina okuziteeramu amazzi. Nze embwa ezange zirya wakati w’essaawa 2:00 ne 3:00 ku makya.
Okusobola okukekkereza ku ssente ze nsaasaanya ku mmere, nfuna kontulakiti mu lufula ez’enjawulo, ne nsasulayo ng'emitwalo musanvu ne bampa ebigumba, ennyama ense, enkoko ezifudde n’emmere endala.
Abafumba ku mikolo, ku masomero nabo batuwa ku mmere. Bw’oba ogenze mu supamaketi okugula emmere eyitibwa Bobtail, akasawo aka kkiro ttaano katandikira ku 25,000/- okutuuka ku 60,000/- okusinziira ku kika. Kale bw’oba mu bizinensi eno eyinza okukuzibuwalirwa.
Embwa era tuziwa ebyenda n’emitwe gy’enkoko bye tuggya mu butale. Emmere esinga tugigatta mu buugi bw’embwa. Kano kaba kakuta akaggyibwa ku kasooli akalimu ekiriisa eky’amaanyi, kale embwa egejja era eba n’amaanyi.
AKATALE K’EMBWA
Wasswa agamba nti omwezi atunda embwa eziri wakati wa 70 ne 80 naye ng’obusinga buba buto. “Akatale kali mu bantu abatwetoolodde, be tukolagana nabo abalunda embwa nga beetaaga endyo ennungi.
Wadde mu Uganda tetulya mbwa, waliwo wooteeri ezimu ezizitugulako mu mpolampola, okuziriisa abagwira abangi abali wano!
Abalala abatugulako biba bitongole ebyagala entendeke oba byo ze byetendekera okukuuma ebyamaguzi byabwe,” Wasswa bw’agamba.
OBULABE
Wasswa agamba: Embwa nnungi okulunda naye bw’ozisanga ng’enjala eziruma naawe mukama waazo zisobola okukwefuulira.
Naye nze kino nakirabuukirira, bwe ndaba enkambwe ennyo nsooka kuziwooyawooya na mmere olwo ne nzituukirira. Bw’oba wazimanyiiza kulya ku ssaawa bbiri tosussaamu kuba ziba zijja kukutta.
Embwa zifa nnyo mu kiseera ky’okukuula amannyo, olina okuzirabirira, okuziwa ebigumba kwe zikuulira amannyo oba ebintu ebikaluba.
Ekiseera ekirala zifiira awo nga zizaala kuba embwa zitera okuzaala embuto ezitannakula bulungi.
ENZIJANJABA
Embwa tutandika okuzigema ku myezi esatu okutuuka ku mwaka gumu nga tuzigema obulwadde bwa Rabies obuzisuula eddalu.
Ento tuzigema obulwadde obuyitibwa Parvovirosis omugwa akafuba n’ebirwadde ebirala. Buno tubugema ku mwezi gumu n’ekitundu. Nga wayise emyezi ebiri, embwa tugikuba cocktail vaccine, evumula endwadde ez’enjawulo omuli ne Hepatisis.
BYE NFUNYEEMU
Embwa nzifunyeemu amaka, emmotoka bbiri omuli ne Benz, mwe mpeeredde abaana bange mu masomero amalungi n’ebirala bingi.
Kye nzizaako kufuna kifo kigazi ngaziye omulimu. Kino kijja kunnyamba mu kuzongerako obungi, okuzitendeka.
Nsaba omuduumizi wa poliisi, Gen. Kale Kayihura okumpa omukisa okumutulendekera embwa za poliisi kikendeeze ku buzzi bw’emisango.
EMIRIMU EMIRALA
Wadde okulunda embwa gwe mulimu ogusinga gwe nkola, naye nnunda n’ebyennyanja, enkoko n’ente. Nnina ekidiba kimu mwe nnundira engege. Nnunda ente musanvu ez’amata n’okulunda enkoko z’ennyama 500 buli kiseera.


text:
POLIISI y’ebidduka e Nateete ekutte mmotoka ezisoba mu 50 mu bikwekweto ku baddereeva abaaweebwa fayini olw’okumenya amateeka agafuga ebidduka ne balemwa okusasula mu nnaku 21 ezibaweebwa.
Ebikwekweto bino byakoleddwa ku luguudo oluva e Kampala okudda e Masaka okumpi ne poliisi y’e Nateete era buli ddereeva eyasangiddwa ng’alina ekipapula kino nga teyasasula ng’emmotoka esikibwa n’etwalibwa ku poliisi.
Kyakulembeddwaamu amyuka akulira poliisi y’ebidduka ku poliisi eno, Abdul Lwumbwe eyagambye nti takisi ze zaasinze okukwatibwa.
Yagasseeko nti baddereeva abamu baasangiddwa ne lisiiti ezisukka mu emu ng’ennaku 21 mwe balina okusasulira zaggwaako dda era bano boolekedde okusasula ssente zino nga kuliko ne fayini ya bitundu 50 ku ssente ze balina okusasula.
Wabula baddereeva b’emmotoka zino okusingira ddala abattakisi bakukkulumidde poliisi y’ebidduka olw’okubaggyako ssente ennyingi eziri wakati wa 50,000/- ne 250,000/-.


text:
ABANTU abatannategeerekeka bateeze GISO James Mulumbira, akulira ebyokwerinda mu ggombolola y’e Kyabarungira mu Busongora North, mu kiro ky’Olwokubiri ne bamufumita ebiso ne muganda we, baweebwa ebitanda.
Yasangiddwa adda waka ne muganda we Johnson Mulumbira 37, okuliraana essundiro ly’amafuta erya Delta erisangibwa ku luguudo oluva e Kasese okudda e Fortportal.
GISO Mulumbira gwe twasanze ng’ajjanjabirwa mu ddwaaliro lya Kilembe Mines yategeezezza nti, “Nnabadde mpeese muganda wange ku pikipiki, abantu bana ne batuyimiriza.
Twabadde tetunnaba na kuyimirira bulungi, ne batandika okutufumita amafumu n’ebiso bye baabadde nabyo era omu yanfumise mu bulago...!”
Yayongeddeko nti, “bandibadde bansazeeko omutwe singa seetangidde bulungi n’emikono gyange. Baabadde bana nga bonna mbamanyi. Bakuumi b’Obusinga bwa Rwenzururu nga bakolera mu ggombolola eno.”
Akulira eby’okunoonyereza ku buzzi bw’emisango mu kitundu ky’Obuvanjuba bwa Rwenzori, Joseph Andama yakakasizza obulumbaganyi buno.
Dr. Boris Bwambale yategeezezza nti abaalumbiddwa bonna embeera yaabwe tetiisa n’ayongerako nti, “Eky’omukisa emisuwa gy’ensingo ya GISO tegyasaliddwa.
Ebiwundu byonna twabisibye.” Obulumbaganyi buno bwajjidde mu kiseera ekitawera na wiiki emabega nga Mulumbira alumizibwa okuyamba ku poliisi okuzuula ebikwata ku bantu abana abattibwa poliisi ku kyalo Kasenyi mu ggombolola y’e Buhuhira e Kasese.
Okuttibwa kw’abatuuze bano kwaleetawo okunenya ku njuyi ez’enjawulo okuli poliisi ate nga yo poliisi enenya abakulembeze b’Obusinga okuyita mu kiwayi ky’abavubuka ekiyitibwa ‘Kirumiramutima’, ng’Obusinga bukyegaana.
Omuduumizi wa poliisi mu ggwanga, Gen. Kale Kayihura yasinzidde mu lukuhhaana lwa Bannamawulire ku Ssande n’ategeeza nti ekibinja ky’abavubuka ba ‘Kirumiramutima’ kye kyakola obulumbaganyi ku Mulumbira.


text:
GEN. David Sejusa si wa kwetaba mu kulonda kwa pulezidenti ku Lwokuna lwa wiiki ejja nga 18 February, kkooti y’amagye bw’eyongedde okumusindika ku Limanda e Luzira yeebakeyo wiiki endala bbiri okutuuka nga February 23, 2016.
Ttiimu ya Bannamateeka ba Gen. Sejusa eya balooya mwenda abaakulembeddwaamu, David Gureme Mushabe ne Ladislaus Rwakafuzi, baasoose kusaba Sejusa okuzzibwa mu kkooti ng’olwa 18 February terunnaatuuka asobole okukkirizibwa okweyimirirwa yeetabe mu kulonda.
Wabula akulira kkooti y’amagye, Maj. Gen Levi Karuhanga okusaba kuno yakugaanyi n’ayabula kkooti okutuusa nga February 23, lw’anaawa ensala ye ku kukkiriza oba okugaana okweyimirirwa kwa Sejusa. Rwakafuzi yasoose kunnyonnyola nti emisango egivunaanibwa Sejusa gyekuusa ku byabufuzi nga si gya nnaggomola egiyinza okumuviirako obuteeyimirirwa.
Yawanuzza Ssemateeka mu katundu 23 (1) (C) akawa omuntu yenna eddembe okweyimirirwa era wano we yayanjulidde Loodi Meeya Ssaalongo Erias Lukwago n’omusawo mu ddwaaliro lya Case Medical Center, Dr. Deo Kizito Lukyamuzi ng’abagenda okweyimirira Sejusa.
Wabula omuwaabi omukulu owa kkooti y’amagye, Col. Kagoro Sebura yavuluze Lukwago ne Dr. Lukyamuzi nti si be basaanidde okweyimirira Genero omujjuvu owa UPDF kubanga si bajaasi ate ku bombi tekuli alina buyinza kuwaliriza Sejusa kujja mu kkooti.
Col. Kagoro yawadde amagezi Bannamateeka ba Sejusa okunoonya Bannamagye abali ku ddala ng’erya Sejusa okujja okumweyimirira kubanga y’ebadde enkola ya kkooti y’amagye.
Kyokka Mushabe yamusomedde akatundu 219 ak’etteeka lya UPDF akalagira nti kkooti y’amagye bw’eneeba esalawo okukkiriza omuwawaabirwa okweyimirirwa, ejjanga kugoberera amateeka nga bwe gagobererwa mu kkooti ez’abantu baabulijjo.
Rwakafuzi yawadde ensonga mukaaga lwaki Sejusa asaanidde okweyimirirwa:
1. Musajja mukulu attuludde ng’atemera mu myaka 62.
2. Ye muntu yekka asakira famire ye ekyokulya.
3. Alina abaana abato abakyasoma n’abehhanda b’alabirira abanyigirizibwa olw’okusibwa kwe.
4. Tannasingisibwa musango wabula ateeberezebwa buteeberezebwa.
5. Alina amaka ageetongodde.
6. Tasobola kudduka kuba yamanya ku nteekateeka z’okumukwata ng’ebula essaawa ssatu kyokka teyabomba.
Kkooti y’amagye ewadde ensonga lwaki sejusa teyeeyimiriddwa Wabula Col. Kagoro yakubye ebituli mu nsonga ezo n’ategeeza kkooti nti zonna teziriimu ggumba.
Yagasseeko nti n’okunoonyereza ku misango gye kyenkana kuwedde, okuwulira emisango gye kugenda kutandika mu bwangu.
Wano Kagoro yakukunuddeyo ekiwandiiko okuva mu kitongole ky’amagye ekikessi ekya Chieftaincy of Military Intelligence (CMI) ekiri mu kunoonyereza ku misango egimuvunaanibwa nga kiraga nti ssinga kkooti ekkiriza Sejusa okweyimirirwa, ajja kutaataaganya obujulizi.
Aba CMI baategeezezza mu kiwandiiko nti Sejusa abadde mu bifo eby’obuvunaanyizibwa bingi mu magye ne Gavumenti omuli; okukwanaganya ekitongole ekikessi, omuwi w’amagezi owa Pulezidenti, omubaka wa Palamenti owa UPDF, n’ebirala nti akyasobola okutiisa abajaasi abagenda okumuwaako obujulizi kuba abasinga baaliko wansi we.
Mushabe yayambalidde Col. Kagoro nti Sejusa talina ngeri yonna gy’ayinza kutaataaganya kunoonyereza wadde okutiisatiisa abajulizi kubanga emisango egimuvunaanwa busangosango obwetobeseemu ebyobufuzi.
Ssentebe wa kkooti, Maj. Gen. Karuhanga yagambye nti ensala ye wa kugiwa nga February 23, 2016 n’alagira Sejusa azzibweyo ku alimanda e Luzira.
Okusooka kkooti yagobye okusaba kwa balooya ba Sejusa abaabadde bawakanya obuyinza bwayo ku Sejusa nga bagamba nti takyali mu UPDF.
Mushabe yagambye nti enneeyisa ya Gavumenti ne UPDF eri Gen. Sejusa yeeraga lwatu nti yava dda mu magye n’agattako nti Sejusa alina n’omusango gwe yawaaba mu Kkooti Enkulu nga ssinga aguwangula, emisango egimuvunaanibwa mu kkooti y’amagye gibeera gifa.
Kyokka kino. Col. Kagoro yakiwakanyizza nti okuggyako nga Sejusa aleese mu kkooti ebbaluwa y’amagye ekakasa nti yawummula, akyali ofiisa ow’oku ntikko owa UPDF.
EBYO KWERINDA BINYWEZEDDWA
Ebyokwerinda byabadde gguluggulu, ku kkooti e Makindye okuva ku ssaawa 2:00 ez’oku nkya, abantu baabulijjo omwabadde n’ehhanda za Sejusa lwe baatandise okweyiwa ku kkooti okutuuka ku ssaawa 9:30 ez’olweggulo, kkooti lwe yayabuse.
Gen. Sejusa yatuusiddwa ku kkooti ku ssaawa 4:40 mu luseregende lwa mmotoka ttaano okwabadde kabangali za Militale bbiri, bbaasi y’amakomera, mwe yabadde atudde obwomu ng’asibiddwa empingu ku mikono gyombi n’emmotoka endala.
Mu kkooti waasooseewo eyali mbega wa ISO, Capt. Emmy Katabaazi naye avunaanibwa emisango egyekuusa ku kwenyigira mu byobufuzi n’okudduka mu magye. Katabaazi muko wa Amama Mbabazi.
ABA SEJUSA BAKWATIDDWA
Poliisi yakutte abavubuka musanvu abaabadde bazze ku kkooti y’amagye e Makindye nga bambadde ti-saati okuli ebifaananyi bya Gen. Sejusa nga balina n’ebipande.
Baabadde mu kibinja ky’abantu abasoba mu 30 kyokka abalala beemuludde. Abaakwatiddwa baatwaliddwa ku poliisi e Katwe.


text:
KKOOTI y’amagye e South Sudan esingisizza abajaasi kkumi emisango gy’okukaka abakazi abagwiira bataano akaboozi, n’okutta munnamawulire w’omu ggwanga eryo mu kulwana okwali mu kibuga Juba mu July 2016.
Omulamuzi Knight Baryano Alams yagambye abawawabirwa basingiddwa emisango gy’okukwata abakazi,obutemu, okubba n’okwonoona ebintu.
Omu ku bawawabirwa yatereddwa,kyokka ng’omu ku baduumizi abaliwo nga bino bikolebwa yafiira mu kkomera omwaka oguwedde.
Okulwanagana kwabalukawo e Juba oluvannyuma lwa Pulezidenti wa South Sudan Salva Kiir okufuna enjawukana n’eyali omumyuka we Reik Machar mu July 2016.
Mu kulwanagana kuno amagye ga gavumenti gaalumba woteeri emanyiddwa nga Terrain Hotel eyalimu abagwiira nga 50 ab’ebitongole ebitali bimu ne bakola ebikolobero.
Nnyini woteeri, Omungereza Mike Woodward yategeezezza kkooti nti woteeri yalumbibwa abajaasi abaali wakati wa 50 ne kikumi ne bakola efujjo. Abajaasi bano abamu baagenda mu bbaala abalala ne bagenda mu bifo ebisuulwamu ne bakola effujjo.
Woodward yagambye nti abajaasi baakwata abakazi nga bataano, ne batta munnamawulire,okukuba omukozi Omumerika essasi, n’okutulugunya buli muntu eyali mu woteeri.
Abaali mu woteeri baakubira eggye ly’amawanga amagatte erikuuma emirembe eryali mu kitundu ne litafaayo.
Ekitebe ky’amawanga amagatte mu kiseera ekyo kyalina abakozi 13,000 abaali mu yinifoomu kyokka nga tebalina bukulembeze bulungi ekyaleeta embeera okwongera okusajjuka.
Eyali aduumira abajakuumi bano nga Munnakenya yagobwa.


text:
ABANTU basatu be baakafuna obubenje obw’enjawulo mu kkampuni ekola ebintu bya pulasitiika eya Gentex Enterprises LTD e Ntinda.
Kalondoozi wa Bukedde alaga engeri abantu bano gye bafiirwa emirimu ne bagenda nga tebaliyiriddwa ate nga kye kizibu mu makampuni mangi mu Uganda
NGA April, 11 2013 Bukedde yafulumya amawulire g'omukozi wa kkampuni ya Gentex ku ttabi lyayo ery'e Ntinda ayitibwa Geoffrey Sombe 28 eyali omutuuze w’e Mbuya-Kinnawattaka eyafiira ku mulimu nga kigambibwa nti yaseerera n'agwa era n'afiirawo.
Aziz Magombe omu ku bakozi yategeeza nti Sombe yali akoze emisana lyonna eggulolimu, bakama be ne bamulagira okukola n'ekiro ekyamuleetera okukoowa.
Wadde nga waaliwo okulaajana kuti, na kati tewali kyakoleddwa.
Abakozi abafunye obuzibu mu kkampuni ya Gentex bagenze bawera, mulimu abafiiriddwa ebitundu by’omubiri ng'amaaso, ebigere, emikono n'ebirala.
Nafiirwa eriiso
William Kayizzi omutuuze w’e Kiyunga-Mukono ku kyalo Kisaamya agamba nti yali mukozi wa kkampuni ya Gentex Enterprises LTD era gye yafunira akabenje akaamuggyamu eriiso kyokka bakama be ne bamusenza luti.
Annyonnyola:
Gentex kkampuni ekola ebintu bya pulasitiika omuli ttanka, payipo n’ebirala eby’okuzimbisa. Nze nali nkola ku masiini. Nga March 29, 2016 bwe nali mpita awali munnange eyali atemaatema payipu ezaali zireeteddwa nga sikulaapu ziddemu okukozesebwa mu kukola payipu empya akapapajjo ne kabuukako ne kankuba eriiso lya kkono ne liyiika okuggwaamu!
Bwe nafuna akabenje kano, naddusibwa mu ofiisi y’abakulu abaddukanya kkampuni eno, wabula baagaana okuntwala mu ddwaaliro, ne nzira ewaffe mu kyalo okumala ennaku ssatu kyokka ng’obulumi bundi bubi.
Bakozi bannange baasigala bankubira ssimu era be bansondera ssente ne ngenda mu ddwaaliro e Mengo ng’eno omusawo gye yantegeereza nti eriiso lyali likulukuse ne liggwaamu nga lyakuggyamu!
Mu kiseera kino omutwe gwali gunzimbye nga gubuliddemu. Bakama bange aba Gentex Enterprises LTD bansanga mu ddwaaliro e Mengo ne banzigyayo ne bantwala mu ddwaaliro lyabwe lye bakozesa erya Dr. Agarwal’s Eye Hospital e Nakasero nabo ne bantegeeza nti lyali liweddemu nga lirina kuggyibwamu kyokka nga basobola okulikaza ne lisigalamu naye nga terikyalaba.”
Kyokka Dr. Sujatha ow’eddwaaliro lya Dr. Agarwal’s Eye Hospital eyeekebejja Kayizzi nga April 6, 2016 agamba mu bbaluwa gye yawandiika nga May 21, 2016 nti yamujjanjaba obulwadde obuyitibwa ‘fungal corneal ulcer’, nti era yali atandise okukuba ku matu!
N’afundikira ng’agamba nti kati Kayizzi asobola okukola obulimu obutonotono obutali bwa kukakaalukana. Kyokka omusawo okuva mu ddwaaliro lya AAR yannyonnyodde nti ‘fungal corneal ulcer’ eba yinfekisoni y’amaaso ng’eva ku buwuka obwa fangasi, obuyinza okulya akabubi akabikka eriiso. Kati akapapajjo ka pulasitiika okukuba eriiso ne livaamu bikwatagana bitya ne yinfekisoni?
Kayizzi agamba: Aba Gentex baatandika okunzijanjaba nga be basasulira obujjanjabi era omusawo yangamba nti okusobola okutereera obulungi kiyinza okuntwalira ebbanga erisoba mu mwaka kyokka oluvannyuma lw’omwezi gumu gwokka bandagira nti nnina okuddamu okukola oba si ekyo tebagenda kuddamu kunsasulira ssente za bujjanjabi.
Baakoma okumpa ssente z’eddwaaliro nga 08/06/016 era wadde nalina okuddayo okulaba omusawo nga 23/06/016 saddayo kubanga ssaalina ssente.
Nneekubira enduulu mu minisitule y'abakozi n'ekikula ky'abantu ne mpeebwa amagezi okugenda waakiri nfune ssente zange eza NSSF kyokka bwe nadda ewa bakama bange, bampandiikire ebbaluwa ensemba okufuna ssente zange bandagira okuwandiika ebbaluwa erekulira omulimu nabo balyoke bampe ebbaluwa ensemba.
Ebbaluwa nagiwandiika nga June 10, 2016 ne nzisaamu n’ensonga nti sikyasobola kulaba bulungi. Kyokka ekyewuunyisa Dayirekita Mw. H.V Gorsia bwe yali awandiika ebbaluwa ensemba ku olwo lwennyini, yassaamu nti ndekulidde kubanga njagala kudda mu kyalo mbeere eyo, ensonga lwaki nali ndekulira yagaana okugissaamu!
Ate nga ye yali esinga obukulu era na buli kati ssente zange eza NSSF sizifunanga. Naddukirako ne mu kibiina ekirwanirira eddembe ly'obuntu kyokka nayo saafunayo kuyambibwa.
Nagenda mu KCCA e Nakawa ng'eno bampa ebbaluwa ebalagira okundiyirira kyokka aba kkampuni bantegeeza nti nnina kukolagana na kkampuni yaabwe eya yinsuwa y’eba etuliyirira.
Mu kiseera kino nasigala awo nga sirina mwasirizi kubanga n'abakozesa abasinga tebaagala kukozesa baliko bulemu kyokka nga nnina abaana ne famire ate nga ne be ndaga densite yange balowooza si yange kuba baagimpa eriiso ddamu ate kati lyafa.
Kati kubamu akafaananyi, ng’okoledde mu kkampuni emyaka mwenda nga nze bwe nakolera mu Gentex, n’ofuna obuzibu ne batakuliyirira!
Bantemako ekigere
Francis Musobya 25, mutuuze w'e Mbuya nga mu kiseera kino akola bwamakanika.
Naye bye yanfuna mu Gentex abinyumya bwati: Nga 19/06/2014 lwe nafuna akabenje akanviirako okusalibwako ekigere ekisajja ekya kkono, nali nkola mu kkampuni ya Gentex mu kitongole kya HDP.
Ku lunaku olwo nnali nkola, omu ku bakama baffe Omuyindi n’ampita n'abavubuka abalala musanvu okugenda okutikkula konteyina y'ebikozesebwa eyali ereeteddwa.
Twali munaana ffekka kyokka nga tulina okugitikkula mu ssaawa emu yokka, nze kwe kumugamba nti omulimu nga munene nnyo! Yatandika okuyomba nti tuli banafu.
Bantwala mu kasenge omuterekebwa eddagala (laabu) ne bangiwako eddagala okukendeeza omusaayi ogwali gufukumuka oluvannyuma ne banzirusa mu ddwaaliro lya Ntinda Life Link n'oluvannyuma ne bantwala ku Shree R. Medical Center e Kamwokya ng'eno omusawo gye yantegeereza nti akagere kaalina okusalibwako.
Nga mmaze okufuna obujjanjabi, twavuga okudda ku kkampuni olwo ne bantegeeza nti bagenda kumpa 36,000/- ze mbadde nkolera wiiki kyokka nga zino zaali tezimmala kubanga nalina okutambula okuddanga mu ddwaaliro nga nkozesa bodaboda ya 6,000/- okuva e Mbuya okutuuka e Kamwokya n'okudda n'okulya.
Nabasaba okunnyongera ku ssente era bampa 70,000/-. Mu bbanga lya wiiki ssatu baalagira omusawo okumpa ebbaluwa ekakasa nti mponye era nsobola okudda ku mulimu kubanga bwe nagendanga okusaba ssente nga bantegeeza nti nnina okudda ntandike okukola.
Baakoma nga July, 07 2014 okumpa obuyambi nga n’omwezi tegunnawera!
Nali sikyalina ssente, bwe nagendayo bangamba nnina okuddamu okukola era bampa 36,000/- nkomewo ku Mmande eyali eddako naye nga nali nkyali mu bulumi.
Bwe nabagamba nti nkyali mu bulumi, bampa empapula nti nzisseeko omukono okundiyirira kyokka ng’ebiriko sibitegeera era ne ngaana.
Nagenda ku poliisi y'e Ntinda ne nzigulawo omusango gw'okutuusibwako obuvune obw’amaanyi ku fayiro nnamba 32/19/06/2014.
Nagezaako n'okufuna looya okunnyamba kyokka naye talina kye yannyamba olwo ne nzirukirako mu bitongole ebirala ebiyamba abakozi abafunye obuzibu kyokka nayo sirina buyambi bwe nafunayo.”
Ku GENTEX -Abo twabasasula tebabanja
Omu ku bakulira kkampuni eno gwe nayogedde naye ku nnamba y’essimu 0772786080 yangambye nti: Abantu bano bye boogera si bituufu, kubanga baaliyirirwa nga bayita mu kkampuni yaabwe eya yinsuwa eya UAP era tewali abanja ku bonna.”
Maneja wa kkampuni ya Gentex, H. V Gorsia agamba nti baasasula abantu bano era baabasaasaanyizaako obutitimbe bwa ssente nga babajjanjabisa mu malwaliro agasinga obulungi mu Uganda.
Agamba nti bassaawo embeera eyamba abakozi baabwe obutafuna bubenje nga bakola emirimu gya kkampuni era ababeera babufunye bubeera ng’obulala bwonna bwe bugwawo.
“Ntwala abakozi bange nga kintu ekisinga omuwendo kubanga nkimanyi be balina okukola emirimu gya kkampuni n’okugitwala mu maaso nga y’ensonga lwaki buli kibagwako nfuba okubayamba n’okubajjanjabisa. Kino kye kitukuumidde ku ntikko okumala emyaka 30”, Gorsia bwe yagambye.
Yagambye nti omusawo yajjanjaba Kayizzi era n’afulumya lipoota ng’eraga nti akyasobola okulaba era n’ategeeza nti yali asobola okutandika okukola emirimu emitonotono mu bbanga lya mwezi gumu n’ekitundu kyokka ye Kayizzi n’ategeeza nti yali ayagala kudda waka awummule.
“Ng’oggyeeko okubeera nga Kayizzi namujjanjaba olw’okuba mukozi wange, namulabirira nga muganda wange kubanga nange bwe nafunako akabenje ku liiso bwe nneefumita ppini mu liiso nga kyali e Buyindi, omusawo yanzijanjabira olunaku lumu lwokka ne mpona!
Engeri gye kiri nti ne ku Agarwal waliwo basawo Bayindi, nkakasa yafuna obujjanjabi obumala nga n’ebbanga ly’omwezi ogumu n’ekitundu lyali limala eriiso okuwona”, Gorsia bw’agamba.
Annyonnyola nti ebisinga ku nsasula n’okukwataganya ensonga z’abantu bano byakwasibwa kkampuni yaabwe eya yinsuwa.
Mu yinsuwa Daniel Ssemakula okuva mu kkampuni ya yinsuwa eya UAP, aba Gentex gye bagamba erina okuliyirira abakozi baayo yategeezezza: Byonna abakozi abo bye boogera bikyamu, Kayizzi ensonga ze ziri mu ofiisi y'abakozi era baamutuma empapula naye teyazitwalayo.
Gye buvuddeko yazitwalayo kyokka wadde twagala okumusasula naye omusawo eyamukolako yamussa mu ddaala ly’okuliyirirwa lya 0 ku 100 ekitegeeza nti talina kuliyirirwa, ate nga naffe tugendera ku musawo ky'agambye kuba y’abadde amujjanjaba.
Aba Gentex bajjanjaba abakozi abo;
Kayizzi baamusaasaanyaako obukadde nga munaana n'okusoba. Omukozesa ky'alina okukola kukujjanjaba kyokka, olumala ng’aweereza empapula mu yinsuwa okumuliyirira.
Eno y'ensonga lwaki tusasula obuzibu bumaze kuwona era omusawo bw'akuwa 0 ku 100 tewali ngeri yinsuwa gy’ekusasulamu.
Nze natwala empapula za Kayizzi e Nakawa mu ofiisi y'abakozi. Ofiisi y'abakozi yawa ekiteeso tufune endowooza y'omusawo omulala naye nga nakyo kirimu okusoomooza kuba omusawo ataamujjanjaba okuwa embalirira kiyinza okubeera ekizibu.
Ate abo abakozi tewali yabagoba, Kayizzi yawandiika ebbaluwa ng’agamba takyayagala kukola oluvannyuma lw'omusawo okuwandiika ebbaluwa ekakasa nti yali awonye ng'asobola okudda ku mulimu. Sisuubira nti ye nga Kayizzi asobola okuwangula kkampuni ennamba.
Ate ye ow'ekigere twamusaba empapula nga tazirina, n'afuna ne ku looya naye bwe twamusaba empapula teyadda kati giri mu myaka ebiri.
Bw'ofuna akabenje ku mulimu Gentex olina okugenda mu ofiisi y'ebyemirimu n'ofuna ffoomu LD 31, 35 ne 87. Omukozi eyafa yakubwa masannyalaze ge yakwatako era kaali kabenje era twamuliyirira, era abakozi bakolera mu mbeera nnungi!
Ofiisi y'abakozi e Nakawa
Okusinziira ku bbaluwa eyawandiikibwa ekitongole ky'abakozi (Nakawa Labour office) nga July, 18, 2016 n'essibwako omukono gwa Irene Nabbumba atwala ofiisi eno eraga nti aba Gentex tebaabategeezaako nga Kayizzi afunye akabenje ng’etteeka eririyirira abakozi bwe liragira.
Yawabula era nti omukozi afunye obulumi nga Kayizzi bwe yafuna, kkampuni yalina okumujjanjaba era bw’aba alina ssente endala ze yakozesa balina okuzimuddiza.
Ekibi nti Gentex yategeera ku kabenje ka Kayizzi n’esooka egaana okumujjanjaba okutuusa lwe yamusanga mu ddwaaliro nga wayise ennaku era ng’eriiso livuddemu.
Meeya w’e Nakawa, Ronald Nsubuga Balimwezo yagambye nti ekizibu ekikyaliwo, etteeka ly'abakozi likyali linafu ddala naddala ku kuliyirira abantu abafunye obubenje ekika kino kubanga baweebwa ssente ntono nnyo.
“Nsaba Palamenti ebageyo etteeka eddala eriyamba abakozi nga Kayizzi okuliyirirwa obulungi. Ekirungi tugenda kuyingira mu nsonga zino okulaba nga wabeerawo obwenkanya,” bwe yagambye.
Omukozi alina okuliyirirwa
Munnamateeka Julius Galisonga owa Galisonga & Co Advocates agamba nti okusinziira ku tteeka erirambika okuliyirira abakozi (Work man’s compensation Act, 2000), omukozi afuna akabenje ng’ali ku mulimu, agenda oba ng’ava ku mulimu mukama we alina okumuliyirira.
“Okuliyirirwa kuno kusinziira ku bunene bwa kabenje k’afunye era lipoota y’omusawo y’eraga obunene buno okusinziirwa okubalirira obungi bwa ssente z’ona okusasulwa”, Galisonga bw’agamba.
Annyonnyola nti obunene buno bussibwa mu mitendera egy’enjawulo kyokka nga ssinga omuntu akabenje k’afunye kamuviirako okufuna obulemu obw’enkalakkalira nga Kayizzi, alina okuweebwa ssente eziwera.


text:
Ebisale by’entambula byalinnye okuva mu bitundu by’omu bugwanjuba okuddayo e Kampala, Masaka ne mu bitundu by’e Kigezi okudda mu Mbarara.
Okuva e Kanungu Kihihi Kisoro okudda e Kampala 70,000/- ate okuva e Kihihi okutuuka e Mbarara 40,000/-, okuva e Kisoro okugenda e Mbarara nawo 40,000/-.
Okuva mu kibuga Kabale okugenda e Kampala 50,000/- ate okuva e Mbarara okudda e Kampala 35,000/- .
Abamu ku basaabaze abaasangiddwa mu Paaka y’e Mbarara baawaliriziddwa okutunda ku byabwe okuli n’emmere gye baabadde nabo bafune ensimbi ezibatambuza.
Entambula okulinnya kivudde ku kuba nti okuva e Kampala bbaasi bavuga nkalu ng’ate balina okufuna ez’amafuta.


text:
Home Tags Social Media
Tag: Social Media
Get in touch
Most Popular
Scientists provide Global Warming Warning
Full News Bulletin.
Kituufu Bobi Ekifo Akyagala
Omuyima w’ekisinde kya People power Robert Kyagulanyi Ssentamu aludde ddaaki nayatula nti wakuvuganya kubwa pulezidenti mu 2021 era nti bannakisinde kye bakuvuganya ku bifo...
Omusajja Asozze Mukazi we Ebiso
Poliisi y’e Wakiso eri ku muyiggo gwa ssemaka ategeerese nga ye Mutiiri Patrick akakkanye ku mukazi we n’amusanjaga ebiso ebibuze okumuggya mu budde. Bino...
Eby’ekisaawe kya Akii Bua Bikyalanda
Akakiiko ka palamenti akalondoola ebitongole bya gavumenti ka COSASE kakwasizza poliisi akulira abakozi ba Gavument mu disitulikiti ye Lira ne yinginiya oluvannyuma lw’okulemwa okunnyonnyola...
Eby’ettaka Ly’e Kyankwanzi Bya Ggete
Akakiiko akanonyereza ku mivuyo gyettaka akakulemberwa omulamuzi Catherine Bamugemereire kakunyizza Andrew Tendo agambibwa okufuna ekyapa mu bukyamu ku ttaka okutudde enkumi ne nkumi zabantu...


text:
Kyabazinga yategeezeza nti Obwakyabazinga bwa Busoga bugabira abayizi bbasale naddala abo abagezi nga tebalina ssente zibongerayo kusoma ne basobola okusomera...
OLUVANNYUMWA lw’omulangira Columbus Wambuzi ow’e Kaliro okwerayiza ku Bwakyabazinga wa Busoga omwaka oguwedde, ab’ekika kya Baise Mutamba omuva Katuukiro...
E Busoga bali mu ssanyu oluvannyuma lw’olukiiko lwa Busoga okwanja n’okuyisa ekiteeso ky’ennongoosereza mu ssemateeka wa Busoga eyawadde Kyabazinga, William...
PULEZIDENTI Museveni alonze ababaka abakiikirira eggwanga mu mawanga amalala (Ambassadors) n’okusuula abamu ababadde mu bifo bino.
EYALI Kyabazinga wa Busoga, Omulangira David Kawunhe Muluya Wakholi afudde.
16 Nov 2018
15 Nov 2018
15 Nov 2018
15 Nov 2018
15 Nov 2018


text:
Brian Nasasira 23, ng’asula Nakulabye ng’ali mu mwaka gwe ogwokubiri ng’asoma byabusuubuzi y’asimattuse okuttibwa bw’akwatiddwa ng’abuzaawo pikipiki ekika kya Bajaj Boxer nnamba UEM 669Q.
Bino byabaddewo ku Mmande ya wiiki ewedde e Nakulabye mu zooni 5 ku ssaawa 5:00 ez’emisana.
Kyaddiridde nnyini yo okugisimba okumpi ne w’asula n’agenda yeggame enkuba eyabadde etonnya.
Enkuba ng’ekendedde, Nasasira yazze n’agisimbulawo n’abuulira abaabaddewo nti nnyini yo y’agimutumye.
Wabula nnyini yo yagenze okujja nga teriiwo ne bamugamba nti agiggyeewo abagambye nti y’agimutumye.
Yatemezza ku ba bodaboda banne ne bavuga ne bamusanga ng’agipaakinze ku mabbali g’ekkubo ayogera ku ssimu era bw’abalabye n’adduka wabula ne bamugoba ne bamukwatira e Nakulabye ng’anaatera okutuuka ku poliisi okwewonya okuttibwa ekiwalirizza ababaddewo okumutwala ku poliisi.
Nnannyini pikipiki ye Brian Musige. Rogers Namanya, akulira poliisi y’e Nakulabye yategeezezza nti bagenda kumuggulako ogw’obubbi.


text:
ABANTU abasinga bwe baba bazimba ennyumba oba ebizimbe bya bizinensi bamanyi okubisalira mu ngeri y’okusaddaaka ebintu ng’enkoko, embuzi, endiga, ente, endogoyi mu kaweefube w’okulaba nga ziggwa bulungi n’abazirimu okufuna emikisa.
Ebisalibwa bisinziira ku bunene bw’ennyumba ne ssente azimba z’alina. Mu buwangwa, ennyumba baagisaliranga enkoko nga batandika okusima omusingi ne ku mitendera emirala nga woolo puleeti, nga basereka n’okugiyingira.
Omusaayi bagumansira mu musingi n’ebifo ebirala olwo ennyama ne bagikuba ejjiiko ne bagirya.
Ebintu bino abamu babikola misana kyere buli omu n’alaba nti basaze nkoko era baasalanga nkoko yokka si mbuzi oba nte.
Mulimu abalina okukkiriza nti bw’otosalira nnyumba osobola okufuna obuzibu n’esalamu ggwe kyokka ng’abamu babiwakanya nti guba mululu gwa bazimbi kwagala kweriira ku nkoko.
Bo bannaddiini bakiyita kweraguza ekikontana n’enzikiriza ez’enjawulo. Tom Lwanga ow’e Mukono agamba nti yasaba omugagga gwe baali bazimbira enju abagulireyo embuzi n’agaana. Gye byaggweera ng’omu ku muzimbi amenyese omukono.
Richard Katamba ow’e Buloba eyasangiddwa ng’asalira ennyumba ye enkoko yagambye nti obuwangwa tebukyuka era ababuwakanya batera okufuna obuzibu.
Yagambye nti ennyumba nga yazimbiddwa mu kifo awaaziikibwa omufu, ne bwe babeera bakutenda teyinza kuggwa.
Ssebo kino abagagga bakimanyi bulungi y’ensonga lwaki bwe baba bazimba basooka kuleeta guleeda ne zisenda n’okusima ettaka okusobola okuziikula ebyawongo n’ehhumbagumba z’abafu eziyinza okuba wansi mu ttaka.
Katamba akiggumizza nti ennyumba ezisinga z’olaba teziwedde kiva ku bannannyini zo okugaana okuzikolera emikolo.
Bwe ziba ziwedde abamu tebazisulamu oba okubasala ne bafa. Kye mulina okumanya ennyumba kye kimu ku bintu bye basinga okulogeramu n’okusiraanya bannaabwe.
Bannange abantu bangi bajjudde ffitina n’effutwa ng’ate ne Uganda engeri gy’ebaddemu entalo ennyingi, kyangu okuzimba ku bafu ne bakutawaanya.
Okumanya nga Katamba yamatira okusaddaaka, yagambye nti waliwo omusajja eyazimba ennyumba ku kyalo kyokka buli kiro ekintu kijja ne kimugamba nti yakizimbako era yafundikira ennyumba agitunze.
Yayongeddeko nti ennyumba bw’ogimaliriza olina okugimansiramu olweza n’ebbombo. Bino biyamba abagibeeramu okubeera abafunyi.
YINGINIYA AYOGEDDE EKIBASAZISA ENKOKO
Ying. Vincent Katende yagambye nti okusalira ennyumba tekirina kakwate ku bugumu bwa nnyumba.
Ennyumba ewangaala okusinziira ku ngeri gy’eba etegekeddwa okuva mu musingi, okukozesa ebizimbisibwa ebirungi n’okukozesa omuzimbi ategeera omulimu.
Nze ku myaka 15 gye mmaze nga nzimba sisalirangako ku nnyumba kyokka bangi be mmanyi abakikola.
Yagambye nti kino yagenda okukyetegereza nga kirimu ekigendererwa ky’okuzzaamu abazimbi amaanyi. Abakozi abo bwe balya ku kintu kye baagala kibawa amaanyi okuzimba obulungi.
Eno y’ensonga lwaki abamu bagisalira ku mimitendera egy’enjawulo. Katende alowooza nti ekigambisa nti ennyumba eyinza okusala abantu nga tebagisalidde, babeera bamanyi nti omugagga ayinza okugaana okugulira abazimbi enva ennungi nga batandika.
Abalala bateekamu ebintu ebirala nga ssappule, kulaani n’ebirala ennyumba zifune omukisa. Ku ky’abagagga okuleeta guleeda ne bayiikuula ettaka nga bagenda okuzimba, Ying. Katenda agamba nti kituufu abagagga bakikola kyokka nga babeera tebayiikuula bafu oba byawongo.
Jjukira abagagga abasinga enju ze bazimba zibeera nnene ez’obuwangaazi nga kalina.
Noolwekyo kya buvunaanyizibwa okusenda ettaka erigonda batuuke ku limmyufu eriguma okusobola okuwanirira obuzito.
Sheik h Sulaiman Gugg wa, ImAam wa Faiba h ku Luwum Street: Yategeezezza nti Obusiraamu buvumirira ebikolwa by’okusalira ennyumba.
Omuntu okusala enkoko oba ekintu ekirala kyonna abeera agasse ku Katonda ekintu ekirala, era abeera akikoze tagenda kusonyiyibwa kuba lino ezzambi ddene.
Yagambye nti wadde nga kituufu nti abantu balina fitina n’abataagaliza bangi, olina kusaba Allah akutangire abantu abakyamu n’ennyumba yo esobole okuggwa obulungi. Bw’oba tosobola kusaba bulungi oyinza okuyita Imaam oba Sheikh n’alombera ennyumba yo dduwa.
Imam Quswayy u Muga lu, omusomesa w’eddiini ku Bilaal Islamic e Bwaise, yagambye nti okuzimba ennyumba kye kimu ku byengera Allah byagaba era okuzannyira ku kyengera kino ng’ogisalira obeera ojooze Katonda agikuwadde.
Yaku- birizza abantu okusaba nga batandika okuzimba awamu n’okwebaza Katonda nga bamalirizza okuzimba, kuba Allah akubiriza abantu okumwebaza (Quran, Surat Ibrahim 14:7).
Rev. James Kityo Ssem uyaba , ow’e Mityana yategeezezza nti enjigiriza y’Ekkanisa ya Uganda tekkiriza muntu yenna kusalira nnyumba era abeera akikoze bamuboola.
Yategeezezza nti omusaayi gwa Yesu ogwayiika gwamala nga tewali mulala gwetaagisa. Azimba olina okusaba Katonda ng’oyita mu ssaala n’okwewaayo okwa namaddala.
Yagambye nti tewali ddogo litasobola kuwangulwa ssaala, era abantu balina okukimanya nti Katonda y’asinga byonna singa obeera omwekutte.
Kyokka wadde abantu basomye era nga bangi balina n’eddiini, akalombolombo k’okusalira ennyumba nga bagitandika, bagizimba oba nga bamaliriza kakyalemeddewo nga bagamba nti eddiini tebalemesa bya buwangwa.
Msgr . La wren ce Kanyike , bwanamukulu w’ekigo kya St. Joseph e Kyengera agamba nti okusalira ebizimbe enkoko kamu ku bulombolombo bw’Abaganda akatasaanye kubuusibwa maaso.
Abantu balina okumanya nti ne Bayibuli eyogera ku byobuwangwa n’obulombolombo era bano ababuvvoola n’okubukozesa mu bukyamu bakikola ku lwabwe era bakoze kinene okulowoozesa ensi nti bikyamu.
Ayongerako nti okusala enkoko oba embuzi ng’omuntu atandika ennyumba kaabanga akabonero k’okusanyuka n’okweyozaayoza.
Mu ngeri endala kwabeeranga kukuuma bwasseruganda n’enkolagana ne bannaffe nga tubagabula ekijjulo wabula agamba nti ensangi zino abantu bavudde ku mulamwa ne batuuka n’okusaddaaka abantu. Kino kisinga kuwulirwa mu bagagga abazimba kalina.
Wabula agamba nti kino tekirina we kikwataganira na buwangaazi kubanga ebizimbe ebigwa okunoonyereza okukolebwa obuzibu butera okuba nga buvudde ku nzimba embi, seminti, emitayimbwa ne bayinginiya abatamanyi kye bakola.
Sheik h Alawi Kam ulegeya ow’e Nsangi : Ono agamba nti abantu balina okukomya okukuliriza mu bintu ebitaliimu nga bino kubanga tebirina makulu gonna.
Awadde abantu amagezi okukozesa ebintu ebituufu n’abantu abategeera kye bakola bwe baba baagala okuzimba ebintu eby’obuwangaazi wabula si kuyiwa musaayi.
Agamba nti ebintu bino eby’okusalira ennyumba edda baabikozesanga kuyigiriza bantu mpisa nnungi, okugaba n’okussa ekitiibwa mu buwangwa.


text:
MEEYA w’e Makindye, Ali Ng’anda Mulyannyama akunze abantu baakulembera bave mu nsonyi ng’ebiku bimalawo.
Abalabudde nti oyo awulira ng’atya okukyasanguza mu lujjudde nti ewuwe gyebiri waakiri agendeyo amukube akaama basobole okubifuuyira batangire endwadde.
Bino yabyogedde atongoza Bulungibwansi mu muluka gwa Makindye I ne Kibuye I ku Lwokutaano.
Era mu kutandikirawo kaweefube w’okulwanyisa ebiku bino, baakoze ekikwekweto mu miruka egyo ne batambula nju ku nju nga bafuuyira ebiku.
Kansala Hawa Semujju yategeezezza nti abantu abasula mu Muluka gwa Makindye I basoba mu 3000 kale bwe bateefubaako ebiku byakwongera okusaasaana biyingire mu mayumba gaabwe bibalume.
Yabakuutidde baleme kusirikira biku kubanga si bulwadde bwa nkiso ate tekirina watuufu we kiva kubanga n’omugenyi akyadde ewuwo asobola okukikuleetera.


text:
Abakyala bano mamezze ttiimu y’omupiira eya bamusaayimuto eya Cubs U-17 eyawangudde empaka za CECAFA ez’emyaka egyo ezaabadde mu ggwanga lya Ethiopia nga baayiseemu okuzannya mu za Africa.
She Cranes ewangulidde ku bubonero 325 ku 305 wakati mu kuvuganya mu lutuula lwa bannamawulire olubadde ku Imperial Royale Hotel mu Kampala.
Bannamawulire era awatali kwetemamu balonze omuddusi Jacob Kiplimo ku buzannyi bwa July nga bamusiima okuwangulira Uganda omudaali gwa feeza mu mpaka z’ensi yonna ez’abali wansi w’emyaka 20 eza World Youth Championships ezaabadde mu ggwanga lya Finland.
Basiimye n’omukubi w’ebikonde Joey Vegas Lubega eyawangulidde Uganda omusipi gwa UBO ogw’ensi yonna mu buzito bwa Cruiserweight (kiro 86) bwe bakubye Karama Nyirawira owa Tanzania mu nsitaano eyabadde e Lugogo.
Bagasseeko ttiimu ya KAVC eya Volleyball eyawangudde empaka ezeetabiddwamu amawanga agawerako e Lugogo nga baamezze ttiimu ya Rwanda.


text:
Abawanguzi baakufuna sikaala mu ssomero ly’aba DJ.
Empaka zino ezaatuumibwa UGMixMaestro zaakuddamu okubumbujja mu 2018 nga kkampuni ya Uganda Waragi enoonya ba DJ mu bitundu by’eggwanga eby’enjawulo omuli Mbarara, Gulu, Arua, Mbale, Masaka nga kinnagweera Kampala mu zaakamalirizo.
Zaatongozeddwa omwezi oguwedde mu bbaala ya Gabz Louge e Bugolobi.
Akulira Uganda Waragi Agaba Tumusiime yalaalise ba DJ abalina ebitone mu kunyonyoogera ebyuma okwetegeka nga bukyali omukisa guno obutabayitako kuba baakubatuukako yonna gye bali bannamukisa era baakusasulirwa okwongera okubangulwa.


text:
Bya RUTH NAZZIWA
Abantu bangi bafuna obulwadde bw'ekikaba ne basirika nabwo ate olw'okuba bukwata mu bifo eby’ensonyi, abasinga tebejjanjabisa bulungi olw'okutya okuswala.
Obulwadde bw’ekikaba buyitira mu kwegatta n'omuntu abulina bwe muwaanyisiganya omusaayi n’amazzi g'ekyama nga temwekuumye nga mukozesa kondomu.
Ate ng’obumu busobola okukwata omwana azaalibwa ssinga nnyina abulina n’atuuka okuzaala nga teyeetangidde kumusiiga.
Endwadde omuli: siriimu, obulwadde bw'ekibumba, nkumuunye, kabootongo, enziku, embaluka n'endala zonna za bukaba era za bulabe.
Grace Babirye Nambogga mutuuze w’e Kirangira agamba yalumwako obulwadde bw’ekikaba era annyonnyola bwati: “Nasooka kuwulira kusiiyibwa mu mbugo ate nga bwe ndwawo okunaaba kiyitirira, nga nfuna amabwa ate ng'oluusi wazimba ne binsobera.
Osanga sandituuse ku ekyo, naye nasooka ne ntya okugenda mu ddwaaliro nga saagala kusitamira basawo mu mbeera gye nalimu.
Bannange be nanyumizaako bahhamba nti, nnina kabootongo ne bandagirira okunywa kamunye nti abyozaamu ne mmunywa buli lunaku naye nga siwona.
Mbeera nkyali kw’olwo ate ne nfuna obutulututtu nga bunsiiwa ate bwe ntakulawo, wafuuka mabwa nga gannuma nnyo olwo kwe kugendako mu ddwaaliro. Bwe bankebera bangenamba nti, nnina kabootongo ne bankuba empiso okutuusa lwe nazimalayo naye nga ziruma okufa naye ne mpona.
Wabula bwe waayitawo ekiseera ate ne bukomawo, ne ntandika okubundula amazzi ate nga mangi, kwe kugendako mu kalwaliro ne ngula eddagala lye namira ku luli naye ne ntereera kyokka nga bwe wayitawo ebbanga ate nga nziramu okufuna obubonero bwe bumu okutuusa lwe nawulira nga sikyasobola kukyebeera.
Nali nfuka omusulo nga gumbalagala nnyo nga njula kutonnyeza maziga kwe kugamba baze.
Twesitula lumu ne tugenda mu ddwaaliro e Lubaga ne batukebera omusulo n’omusaayi ne bakizuula nga nnina yinfekisoni ne batujjanjaba era kati omwaka guweze ng’obulwadde buno tebukomangawo,” Nambogga bwe yamalirizza.
Dr. Godfrey Ssekabira, okuva mu Buyege Health Centre 1V yagambye nti, tewali muntu ayagala kukwatibwa bulwadde bwa kikaba ate oluusi tosobola kumanya nti obulina okuggyako nga weekebezza.
Kirungi omuntu okulowooza ku kwekebeza endwadde z’ekikaba kimusobozese okumanya bw’ayimiridde n’okuziyiza okubusaasaanya.
Omulundi gumu gwe weegatta n’omuntu alina obulwadde buno awatali kwetangira kukwatibwa, gukumala okukwatibwa obulwadde bw’ekikaba.
Ezimu ku ndwadde ezisinga okukwata abantu mulimu:
1 Obulwadde bw'ekibumba (Hepatitis B): Osobola okubufuna ssinga weegatta n’omuntu abulina naddala nga waliwo okukwatagana kw'omusaayi.
Obulwadde buno bukwata mangu era nga bukubisaamu emirundi 10 n’okusinga akawuka ka siriimu kubanga bubeera bungi mu musaayi.
Ettondo ly'omusaayi bwe likugwako, obuwuka obulimu bulwawo okufa ate bwalula mangu. Obuwuka buno bwe buyingira omubiri, bukwata obutoffaali bw’ekibumba ne kirwala ne kifuna enkovu nga tekikyasobola kukenenula butwa mu mubiri.
Omuntu alina obulwadde buno omulabira ku kuzimba olubuto nga wano omuntu abeera atuuse ku mutendera ogwokusatu ekivaamu ng’afuuka kookolo w'ekibumba.
Obulwadde bugemebwa, weekebeze bw’oba tobulina bakugeme okubwetangira.
2 Kabootongo: Obulwadde buno butambulira mu mitendera era bwe bukukwata, ofuna obubwa nga tebukuluma mu bukyala oba ku busajja kungulu.
Naye bwe wayitawo emyezi mukaaga nga tofunye bujjanjabi, bugenda ku mutendera ogwokubiri. Obutulututtu bufuuka bungi naye era nga tebuluma ne ku mutendera ogwokusatu.
Wabula bw’otejjanjabisa, osobola okubusiiga abalala n'omwana ali mu lubuto ssinga obeera olulina mu bakyala.
3 Akawuka ka siriimu: Bw’ofuna siriimu, oyinza n’okumala omwaka nga tokimanyi naye kiba kirungi okwekebeza okumanya bw’oyimiridde naddala nga mwakeefuna oba ng'oli lubuto.
Obumu ku bubonero kwomanyira nti olina akawuka ka siriimu, oyinza okufuna omusujja ogw’olutentezi, okunafuwa omubiri, okufuna amabwa olutata, akafuba n'ebirala.
Wabula obubonero buno n'abalina endwadde endala babufuna era y'ensonga lwaki olina okwekebeza kikusobozese okumanya ekituufu ky’oli.
Bwe kizuulibwa ng’olina akawuka ka siriimu, otandike obujjanjabi ate bwe kizuulibwa ng'oli mulamu, oyongere okwekuuma nga weekuumira omwagalwawo omu yekka, ng’okozesa kondomu oba okuva ku by'okwegatta.
4 Ekinaanansi: Ekinaanansi kikwata abakyala n'abasajja era nga mu basajja tekitera kugejja nnyo nga bwe guba mu bakyala. Obulwadde buno butambuzibwa obuwuka obusirikitu era nga bwegiriisiza nnyo mu bantu abalina akawuka ka siriimu.
5 Nkumuunye: Buno tebutera kulabikalabika mu bantu naye nga bwe bukukwata, ofuna obutulututtu bungi nga bunene n'amabwa n’okulumizibwa kw’ensanjabavu.
6 Enziku: Omukyala kiyinza okumutwalira emyezi mukaaga nga tamanyi nti agirina oluusi n’awona kuba omubiri gubeera n’obusobozi okubulwanyisa ekitali ku basajja. Mu basajja, kimutwalira ennaku ssatu zokka okumanya nti abufunye.
Olw’okuba oluseke lw'abasajja olutambuza omusulo luwanvu, obuwuka bufuna we bwekweka ne butandika okulya ekireeta amabwa n'amasira. Omusajja alina enziku afuna obulumi bungi ng'afuuyisa, okufuka amasira n'ebirala.
Obulwadde buno bwangu okujjanjaba ng’ogenze mu ddwaaliro, naye bw’olwawo okwejjanjabisa, osobola okuziba oluseke ng'omusulo tegukyasobola kuyitawo.
ENDWADDE Z’EKIKABA MU BAANA
Abaana abamu bazaalibwa n’endwadde z'ekikaba nga siriimu, kabootongo, obulwadde bw'ekibumba n'endala. Omwana azaalibwa n’obulwadde bw'ekikaba atera okubeera n'amaaso amalwadde.
Abaana abalala bafuna endwadde z'ekikaba olw’abantu abamu abakulu okubazannyiikiriza mu ngeri y’okubakabawaza. Batera okufuna olusujjasujja, okumenyekamenyeka mu nyingo, okusiiyibwa mu mbugo, okufuna obutulututtu n'amabwa.
Mutwale mu ddwaaliro amangu ddala ng’olabye akamu kububonero buno bamujjanjabe. Kiki ekivaako obulwadde bw ’ekikaba obutaw ona? Dr. Ssekabira annyonnyola nti: Obutamalaayo ddoozi n’obutamira ddagala mu budde.
Okugabana eddagala ekitta ddoozi.
- Komya omuze gw'okugabana ebikozesebwa mu kunaaba naddala mu bitundu by’ekyama ng'ebbaafu n'abaana, okuziyiza okufuna endwadde z'ekikaba.
- Okwettanira okukozesa kondomu naddala nga tosobola kukyewala. Ate bw’ogenda mu ddwaaliro okufuna obujjanjabi, kakasa nti n’omwagalwawo omujjanjabisa muleme kuddamu kwesiiga.
- Amangu ddala ng’ofunye obumu ku bubonero bw’obulwadde buno, genda mu ddwaaliro bakukebere kikusobozese okufuna obujjanjabi obutuufu.
- Ate bwe kizuulibwa nga tobulina, osobola okubwegemesa naddala obw'ekibumba oba yongera okwekuuma ng’omusawo bw’aba akulagidde.
- Bangi olufunamu olungubanguba nga balivaako ekireetera obuwuka okuzuukuka ne bujooga omubiri ate ne bukuddamu oba okufuna akatogo k’endwadde. Nneetangire ntya obulwadde bw ’ekikaba?
- Sooka weekebeze omanye bw’oyimiridde, bwe kizuulibwa ng'olina obumu ku bulwadde bw’ekikaba wejjanjabise okutuusa lw’owona.
- Weewale okwewa eddagala naddala omusawo lyatakulagidde kuba kikonya obulwadde.
- Olina okwettanira okwekuumira omwagalwa wo omu yekka, okwewala omuze gw’okwegatta ng'okyali muto oba nga tonnafumbirwa.
- Mu baana, omukyala ow’olubuto olina okwejjanjabisa endwadde z’ekikaba ne ziwona obutasiiga mwana ali mu lubuto.
- Nyiikira okunywa amazzi kubanga okubeera kw’amazzi mu mubiri, kiyambako mu kutambuza eddagala n’ebirungo ebikola ku bulwadde mu mubiri. Ate buli lw’ofuuyisa kiyamba okwoza obuwuka obubeera mu muwaatwa omuyisa omusulo ne bufumuma omubiri.


text:
ARSENAL wansi w’omutendesi Unai Emery, ewadde Aaron Ramsey endagaano ya myaka 5 n’emusuubiza n’okumwongera omusaala singa akkiriza n’agiteekako omukono.
Endagaano ya Ramsey ne Arsenal ebuzaako emyezi 12 eggweeko era mw’eno, abadde afuna pawundi 110,000 buli wiiki ng'omusaala.
Emery olwazze okutendeka Arsenal, n’ategeeza nti Ramsey y’omu ku bazannyi b’agenda okuzimbirako Arsenal era alina okusigala mu Arsenal.
Wakati mu kutuukiriza okusaba kwa Emery, abakungu ba Arsenal we bategekedde endagaano empya ya myaka 5 era ne bamusaba akkirize, agiteekeko omukono wadde ye ne kitunzi we tebannasalawo.
Wabula abakungu ba Arsenal bagamba nti alina okusalawo mu kiseera kino, nga singa agaana okuzza endagaano ye obuggya, baakumutunda baleme kufiirizibwa ng’agendedde ku bwereere nga sizoni ejja ewedde.


text:
Bino yabyogeredde Bulange - Mmengo ku Lwokubiri eri abantu okuva mu ggombolola ez’enjawulo mu ssaza ly’e Buddu mu Disitulikiti y’e Lwengo n’asaba abasajja okufaayo okutuukiriza obuvunaanyizibwa bwabwe mu maka baleme kubulekera bakyala bokka.
“Singa tunaanyweza amaka ne gabaamu obuwangwa n’ennono, ebirala byonna bijja kugonda.
Minisita Ssekabembe era yakunze abantu Mmengo okuteeka essira ku kuweerera abaana n’okukola obutaweera okusobola okugoba obwavu n’abasaba n’okujja mu bungi e Kibibi - Butambala nga August 25,2018 nga Kabaka aggalawo empaka z’omupiira gw’ebika by’Abaganda wakati w’Enkima n’Empindi.
Mutuba XII Kkingo nga baakulembeddwamu Elizabeth Nalwanga Muwanga baleese 3,530,000/-,Mutuba VII Lwengo;- 1,740,000/-, Mutuba XIV Malongo;- 575,000/-, Mutuba XIII Kisekka;- 2,500,000/- ne Mutuba I Buwunga;-1,550,500/- nga zonna wamu zaasusse obukadde 10.
Ate Omubaka omukazi owa Lwengo mu Palamenti, Cissy Namujju yawaddeyo 900,000/-.


text:
Enkumi n’enkumi z’abasiraamu okuva mu munisipaali y’e Mukono n’ebitundu ebirinanyeewo beeyiye mu bungi ku muzikiti gwa Mukono Central okusaala Iddi enkya ya leero.
Ssentebe w’omuzikiti guno Ffeffekka Sserubogo akunze abasiraamu abalina obusobozi olwesimbawo mu kulonda kwa LC1 okunaatera okubeerawo ku nkomerero y’omwezi guno.
She Sheikh Saziri Lumala nga ye disitulikiti khadhi wa Mukono naye akunze abasiraamu okwenyigira mu kulonda okwo. Lumala asabye abasiraamu nti okulonda nga kutuuse baleme kulonda ddiiro ya muntu wabula balonda busobozi.
Agambye nti tekigasa kulonda musiraamu nga kisiraamusiraamu atagya mugamba kutuuka butebenkevu bwa kitundu.
Bano era bavumiridde ettemu erikolebwa ku bannayuganda mu butundu by’eggwanga eby’engyawulo.


text:
Kyategezeddwa nti Col. Mugyenyi nga ye nnannyini kkampuni ya Rhino Investments eyali aweereddwa akatale k’ewa Kisekka ezimbewo akalala ak’omulembe kyokka abasuubuzi ne beegugunga ne kamuggyibwako.
Bwiragura yagambye nti Mugyenyi yali asabye obuwumbi 23 olw’okuggyibwako akatale kano kyokka akakiiko k’ebyekikugu ye kwe yali atuula kaawa amagezi aweebwe obuwumbi nga mukaaga bwokka.
Kyokka kyategezeddwa nti oluvannyuma eyali Ssabawabuzi wa gavumenti Dr. Khiddu Makubuya yalagira aba Rhino baweebwe obuwumbi 14.
Col. Mugyenyi baamuwa obuwumbi 14 ave ku katale k’ewa Kisekka


text:
Lwaki mutulumya enjala nga mwalanze emmere ne by’okunywa
Ssente ezaweereddwa abakulembeze ba Jinja Municipal Council okutegeka eby’okulya n’okunywa mu kutongoza olutindo olupya e Jinja zitabudde Abazzukulu abazze ku mukolo.
Bano batabukidde ku mukolo nebatandika okulagira President Museveni abannyonyole lwaki tewabadde byakulya nakunywa so nga obwedda ebirango ne drive ezikolebwa zabadde zigamba nti wabaddeyo eby’okulya n’okunywa.
President Museveni yalagidde abakulembeze okunnyonyola ekyo. Omubaka wa Jinja West Moses Balyeku ategezezza Radio Simba nti ssente zaweereddwa Deputy Mayor Medius Mbabazi n’akola nga Town Clerk Jophram Waidhuba.


text:
ONO omukulu otulo twamutuuzizza obufoofofo ng'anoonya we tunaamugendera obulungi. Yabadde mu lukiiko olwabaddemu n'omubaka wa palamenti owa Bunya East mu disitulikiti y'e Mayuge, Buwaya Waira Kiwalabye Majegere.
Baabadde bateesa ku ngeri ey'okutumbula abalimi. Ebyembi, olwatuuse mu lukiiko, yazze mu kutema bisiki n'atandika n'okwekyusa ng'ali mu buliri.
Okuva olukiiko we lwatandise, bakira yeebase era abantu ne batandika okwebuuza gye yasuze kuba olukiiko lwagenze okuggwa nga ye ali mu bisisimuko.
Musajja mukulu olukiiko lwawedde tategedde


text:
Abakyala batono abasobola okwogerwako ng’abalina ke beekoledde ng’ebintu tebaguddeemu bigwe. Bwe weekkenneenya obulamu bwa Robinah Namukasa Ndawula 46, ow’e Nansana Zooni 7/8 obukakaalukanyi bw’ayiseemu, tosobola kumwewuunya okuba nti ye nnannyini kifo kya Sanyu Comfort Gardens and Lodges e Maya ne Sanyu Apartments e Wakiso.
lBakadde bange ye mugenzi Yusuf Matovu n’omukyala Esereda Nampanga e Kabalungi mu disitulikiti y’e Masaka. Maama si ye yali mu maka era okukula kwange kwonna gwe nnali naye.
l Maama yatuzaala babiri era ne tukulira e Maya ku kyalo Bujasi. Wadde twali banaku, maama yali mukozi era yafuba okukola buli ky’asobola okulaba ng’atuweerera. Yalimanga emmere omwali muwogo, lumonde, ennyaanya n’amapaapali bye yatikkanga ku loole ezijja mu katale ka Owino mu Kampala buli ku makya n’abitunda okufunamu ssente. Yampeerera mu Nsangi C/U P/S gye natuulira P7 mu 1985.
l Nayita P7 ne nneegatta ku Christ The King Kaliisizo mu S1. Obutafaanana ne bannange bakadde baabwe be baawerekeranga ku ssomero, nze nga maama tayagala kwonoona ssente mu ntambula kuba zaabangako ebirala bye zikola.
l Embeera eno yannyamba okukula nga ndi mukakaalukanyi. Kuno maama naye yagattangako okunkuutira nsome tusobole okweggya mu bulamu bwe twalimu. Ekituufu, Kaliisizo waali wala, maama kwe kusalawo okunkyusa naziza e Mitala Maria SS gye natuulira S4 mu 1989.
l Bwe namala S4, saatuula waka, nasalawo nnoonye kye nnyinza okukola okufunamu ku ssente okuwewula ku maama. Nasaba omulimu mu ssomero lya St. Joseph e Maya ne nsomesanga abayizi ba P6 ne P7. Nasasulwanga 30,000/- buli mwezi, maama kwe yayongereza ne nneeyongerayo okusoma ku Progressive SS ebigezo ne mbituulira ku Chwa II Memorial College e Namungoona.
l Nneegatta ku ttendekero ly’abasomesa erya National Teachers College e Mubende kyokka nga buli luwummula nzira ku St. Joseph ne nsomesa. Nga mmaze e Mubende, nanoonya omulimu okutuusa omwami Perepetwa Lubwama lwe yagumpa ku ssomero lye nga buli mwezi ansasula 80,000/-.
l Mu 1995, mukama wange yanzikiriza okuddayo okusoma e Makerere kubanga nali hhenda kusomera bwereere diguli y’obusomesa. Nga ndi e Makerere saatuula kuba nalina ekirooto ky’okuggya maama mu mbeera embi bwentyo nasigala nkuba ekyeyo mu masomero ng’omu Kampala.
l Ssente z’ensako ze nasasulwanga ku yunivasite naziterekanga ne mpeza obukadde 3 nga zino ze nakozesa okugula yiika 2 e Maya ne nzimbirako ne maama ennyumba.
l Olwava ku yunivasite mukama wange yampa omukisa okuddamu okusomesa ku ssomero lye erya Buloba High School. Mu kiseera kino nafuna ekirooto ky’okukulaakulanya ekitundu ky’ettaka lyange lye nnali nguze. Nasooka kulimirako mmere nga bwe ngitunda.
l Mu 2010, nafuna ekirowoozo ekikola ekifo ky’ebimuli omuwummulirwa okwongera ku nnyingiza yange. Wadde ssente ze nalina zaali ntono, naye natandika okwekwatiramu ng’okwesimbira omuddo. Mukwano gwange Annet Nanfuka bwe yajjako mu kifo, kyamusanyusa n’ayongera okunfunira ku bikozesebwa n’omwami wange kwe yangattirako. Biki ebimuyambye okutuuka w’ali? Linda enkya


text:
Bya IVAN WAKIBI
EMYAKA giremesezza ab’e Iganga okuyingira amagye ga UPDF bwe bayise abaatuula S.4 wakati wa 2014 ne 2015 nga bali wansi wa myaka 25, mujjiddemu abasussa emyaka egy’etaagibwa.
Bano tebakomye ku myaka wabula n’okulemwa okukwata obudde kiremesezza abamu tebabaganyizza wadde okuyingira mu nnyiriri okusunsulwa.
Abamu ku bazze okwewandiisa okuyingira amagye nga beekebejjebwa
Col. Fred Ruganda Akiiki akuliddemu enteekateeka y’omuwandiika ategeezezza nti babadde betaaga abantu 95 okuva mu disitulikiti nnya naye omuwendo gubasukkireddeko. Iganga 34, Bugiri 26, Namutumba 18 ne Luuka 17.
Agambye nti olw’obwetaavu abantu bwe balina waliwo amuwadde empapula nga kuliko 10,000/- ng’eguzi wabula amusonyiye olw’obwetaavu bw’abadde nabwo.


text:
MUNSENYOOLI Lawrence Kanyike ku Ssande yatongozza ekibiina Abakristu mu kigo ky’e Kibiri e Busaabala kye beekozeemu okuyambako mu kunoonya ssente ezinaakola...
OMWAMI wa Kabaka atwala eggombolola y’e Nakifuma, Angella Namugambe atuuziddwa mu ofiisi eno mu butongole.
ABAVUBUKA bana abagambibwa okubba mu wooteeri poliisi e Ntebe ebakutte ne baggulwako ogw’obubbi ku fayiro EBB/CRB/783/2011.
ABAANA abakuumirwa mu maka g’abaana ababuliddwaako abaabwe n’abaggyiddwa ku nguudo, ekya Naggulu Reception Home baafunye obuyambi bw’engoye, engatto n’eby’okuzannyisa...
Poliisi y’e Nansana ekutte abasajja bana abagambibwa okwekobaana ne banyaga pikipiki ey’ekika kya Bajaj Boxer, nnamba UDM 444G okuva mu paakingi y’ebidduka...
ESSOMERO lya St Theresa Primary School - Namagunga lyajaguzza okuweza emyaka 75.
Essomero lya St Theresa Primary School - Namagunga lyajaguzza okuweza emyaka 75. Ku mukolo, baasonze n’ensimbi z’okumaliriza ekizimbe ekinene omunaatuuzibwanga...
Akakiiko akaddukanya SACCO omwegattira abaserikale ku mitendera egy’enjawulo eya Wazalendo kaatuuse kunzikiriziganya ne Joseph Magandaazi Yiga owa kkampuni...
OMUBAKA wa Makindye East, John Ssimbwa alabudde abayizi ba S4 ne S6 abagenda okukola ebibuuzo okwerinda ebikemo ebiboolekedde omuli okuganzibwa ba sugadadi...
EYALOGA eyali Meeya wa Kampala, Nasser Ntege Sebaggala tannassa mbugo. Omulamuzi wa kkooti etaawulula enkaayana z’ebyobusuubuzi amugobezza omusango gwe...
15 Nov 2018
15 Nov 2018
15 Nov 2018
15 Nov 2018
15 Nov 2018


text:
Omu ku babaka abaagendayo ku Ssande Ruth Doreen Amule y'omu ku bazzeeyo ku Mmande kyokka ate eggulo yategeezezza nti Bobi Wine yeetaaga obujjanjabi obusingawo amangu ddala.
Kyaddiridde ababaka okutabukira bannaabwe bano abaakyalayo ku Ssande nga bagamba nti lipoota gye baawa erabika teyali ntuufu.
Ababaka okuli Peter Ogwanga (Usuk), Arinaitwe Rwakajara, Doreen Amule Ruth, Anita Among ne Ibrahim Kasozi beesitula ku Ssande ne balambula Bobi Wine mu nkambi y’amagye e Makindye.
Ibrahim Kasozi (Makindye East) yayawukanya ku banne bwe yategeezezza nti Bobi Wine tasobola kuyimirira nga tebamukwatiridde.
Moses Kasibante (Lubaga North) yeewuunyizza eyasindise ababaka bano n’ategeeza Sipiika yateekawo dda akakiiko akamanyiddwa.
Luttamaguzi Semakula (Nakaseke South) yagambye nti ebyayogeddwa ababaka biringa ebifumbirire kuba bwe yayogeddeko ne Kasozi gwe baagenze naye yamugambye nti, banne bye baalabye ate baabifulumizza kifuulannenge.


text:
Akakiiko ka Poliisi akakwasisa empisa nga April 19, 2018 kaasingisa Kirumira egimu ku misango gye yali awerennemba nagyo ne kasemba aggyibweko amayinja abiri kyokka Kirumira n’ajulira nga April 23, 2018.
W’afiiridde, wabadde waakayita emyezi ena ne wiiki bbiri bukya ajulira kyokka abadde yeemulugunya nti talina ky’awuliza mu bavunaanyizibwa ku kkooti ejulirwamu ku musango gwe.
Omwogezi wa Poliisi, Emilian Kayima yategeezezza nti mu mateeka ga Poliisi, omuntu bw’ajulira nga takkaanya na kibonerezo kimuweereddwa, asigala ku ddaala lye ly’abaddeko nga tannasalirwa n’annyonnyola nti Kirumira abadde akyali w’amayinja asatu (ASP) okutuusa kkooti ejulirwamu lwe yandisazeewo.
ABADDE AGENDA RUSSIA KUTENDEKEBWA?
Kirumira afudde alina essuubi nti kkooti ya Poliisi ejulirwamu ebadde egenda kumwejjeereza emisango wabula ng’agamba nti talina nteekateeka edda mu Poliisi kubanga obukulembeze bwa Poliisi obuliko tebulina njawulo n’obukulembeze bwa Gen. Kale Kayihura.
Kirumira abadde akyogera lunye nti okudda mu Poliisi nga mpozzi Pulezidenti Museveni amuyise n’amuwa omulimu mu Poliisi nga bwe yakola Brig. Muzeeyi Sabiiti, tayinza kuddayo mu Poliisi.
Ensonda mu mikwano gya Kirumira gyategeezezza nti Kirumira abadde ayogeza maanyi mu wiiki ezisembyeyo nga kigambibwa nti wabaddewo enteekateeka ezibadde zikoleddwa okumusindika e Russia okusoma kkoosi mu by’ekijaasi bw’adda, akuzibwe bamuwe n’ekifo mu Poliisi.
Kirumira yatendekebwako mu ttendekero ly’ebyekijaasi erya Non Commissioned Offi cers Academy (NCOA) e Kimaka mu disitulikiti y’e Jinja gye yamala emyezi mwenda mu 2014 ng’atendekebwa era yavaayo akutte ekifo kyakubiri mu bayizi bonna.
ALANGIRIRA OKWESIMBAWO E MAWOKOTA NORTH
Bwe yalekulira obwa DPC bw’e Buyende mu January 2018, Kirumira yategeeza nti aweerezza mu Polisi n’omutima gumu kyokka asiimiddwa na kuggulibwako gasangosango n’alangirira nti ateekateeka kwenyigira mu byabufuzi bamwasimule.
Kirumira abadde alina enteekateeka ez’okwesimbawo ku bubaka bwa Palamenti mu 2021 e Mawokota North okuvuganya Minisita w’Ebyobusuubuzi Amelia Kyambadde.
N’okutuusa w’afi iridde, Kirumira abadde akyanyweredde ku ky’okwesimbawo ku bubaka bwa Palamenti mu 2021 n’agamba nti abadde ali mu nteeseganya n’abebibiina byonna omuli aba NRM, DP, FDC, n’abalala okumuwagira ng’omuntu Mwoyo gwa ggwanga.
Abadde nfanfe w’omubaka Robert Kyagulanyi Sentamu era y’ensonga lwaki Bobi Wine yasinzidde mu Amerika gye yagenda okujjanjabwa n’aweereza obubaka obukubagiza.
Bobi Wine era yasindise mukulu we Eddie Yawe n’atuusa obubaka bwe n’obwa ‘People Power’, eri abakungubazi e Mpambire.
Aba People Power abaabadde baambadde ebimyufu beefuze omukolo gw’okuziika era be baagobye Minisita Jeje Odongo n’omwogezi wa Poliisi Kayima okuva ku mukolo gw’okuziika.


text:
YAWAWAMUSE mu tulo mu ttumbi nga buli mwana alaajana nti, “Maama nfa, olubuto lunnuma…! Wano we yababuulizza nti, “Baana mmwe, mwalidde biki emisana ebibalumizza embuto?”
Yakoleezezza ettaala n’alaba ng’abaana bonsatule basitamye bawaniridde embuto amaziga gabayitamu.
Wano mukaziwattu yagenze ng’akuba ku buli lubuto lwa mwana nga zonna zivuga nga ffene. Abamu embuto zaabadde zibeepise nga bbaluuni n’ekyaddiridde kuddukana na kusesema wakati mu kusinda.
Yayise bba batwale abaana muka kalwaliro kyokka baba bakyakikiitana, nnakyala naye olubuto ne lutandika okumutokota gye byakkidde nga naye atandise okuzza “bbaalansi” n’okuddukana.
Zubayiri ne Nasib abalidde obutwa
Ekyalo Makoka mu ggombolola y’e Namwendwa mu disitulikiti y’e Kamuli kyaguddemu encukwe ku Mmande, omukazi n’abaana be bana bwe baalidde obutwa ne kufaako omu.
Bino byabadde mu maka ga Hassan Mulambuzi 45, mukyala we, Aliziki Baidhi 37 n’abaana bwe baaliiridde obutwa mu katogo.
Kigambibwa nti omuntu omubi yalabirizza nga mu ffumbiro temuli muntu n’ayiwa obutwa mu katogo n’abulawo.
Oluvannyuma lwa Mulambuzi okukuba enduulu nga famire emutabuseeko, abatuuze bamudduukiridde ne bamuyamba okutwala abalwadde mu ddwaaliro kyokka omwana Isma Mulambuzi (5) n’afiirayo.
Abaana abalala abaasimattuse baaweereddwa ebitanda mu ddwaaliro lya Kamuli Mission Hospital (Lubaga) nga bano ye; Fajil Lwigele Waiswa14, Zubairi Mutagaya 8 ne Nasib Mulambuzi ow’omwaka ogumu n’ekitundu.
Ssentebe wa LC1, Stephen Balenzi yeewuunyizza ekigendererwa ky’omutemu nti kuba Mulambuzi talina ntalo na muntu, tanywa mwenge oba okwenyigira mu bwenzi ku bafumbo.